Életveszélyessé vált fákat távolítanak el Palicson

A sétálókra nézve már életveszélyessé váltak Palicson a Hegedűs József utcában lévő elöregedett tölgyek, ezért kell kivágni őket.

Helyükre jövőre új fákat ültetnek majd - hangzott el a Palics-Ludas Közvállalat mai sajtótájékoztatóján. Az illetékesek azt is elmondták, az utcában rövidesen új parkolót alakítanak ki, 61 parkolóhellyel, sok zöld övezettel.
Dobó Márta, igazgató, Palics-Ludas Közvállalat: „Azok a fák kerülnek eltávolításra, melyekre a Természetvédelmi Intézet is megadta a jóváhagyást. Erre többek között nemcsak a fák öregsége illetve rossz állapota ad lehetőséget, hanem az a tény is hogy a Park Palics Kft. egy tervdokumentációt dolgozott ki, amelyre már az engedélyt is megkapta. A következő időszakban, amikor az anyagiak megengedik, parkolóhelyeket tudnak kiépíteni. Hatvanegy parkolóhely fog kiépülni. Zöld szigeteket is létrehoznak. Nemcsak a fák kivételére, hanem a parkosításra is hangsúlyt fektetnek.”

Életveszélyes fákat vágnak ki Palicson

Életveszélyessé vált fákat vágnak ki Palicson, a Hegedűs József utcában.

Palics 1 település Szabadka mellett.
Elöregedett tölgyfákat vágnak ki
Palicson, a Hegedűs József utcában.
Az elöregedett tölgyfák ágai,
bármikor leszakadhatnak.
A leszakadt ág egy emberre is eshet.
Az elöregedett fák életveszélyesek.
A kivágott tölgyfák helyére
új fákat ültetnek jövőre.
Jövő év 2020. lesz.
A Hegedűs József utcában
új parkoló is épülni fog.
Az új parkolóban 61 parkolóhely lesz.
Több zöld övezet is lesz Palicson.
Zöld övezet olyan hely, ahol sok fa és virág van.


Bűzlik a csantavéri dögtemető

Égbemeredő sertéslábak, belek, csontok - szétmarcangolt háziállattetemek látványa és elviselhetetlen bűz fogadja a Nagyfény irányából Csantavérre érkezőket.

A falu közelében lévő dögtemetőt kerítés sem biztosítja, itt szabadon garázdálkodhatnak a kóbor kutyák. A patkányok is elszaporodtak. A falu illetékesei az áldatlan helyzetről nem kívántak nyilatkozni, ugyanis a közbeszerzési eljárás még nem zárult le. Azt ígérik, ha átveszi a dögtemetőt az új üzemeltető, rendeződik a helyzet.
Dögtetemek hevernek szanaszét a csantavéri dögtemetőben. Förtelmes, orrfacsaró bűz fogadott bennünket a hűvös ellenére is. Anitics Gábor tanyája a csantavéri dögtemető közelében helyezkedik el, elmondása szerint fogócskázni lehet a tanyájuk környékén az elszaporodott patkányokkal. A Híradónak nyilatkozva elmondta: „Nyáron amikor nagy hőség van ez katasztrofális az az illat, ami innen jön, meg az tetemekről származó állatmaradványok, szétviszik a szántóföldekre. Most nagyrészt lucernánk van, azt kaszáljuk, bálázzuk, visszük az állatok elé. Ez siralmas helyzet.”

A dögtemető környékén lakik Kis Juhász Diana édesanyja akit kisfiával sűrűn meglátogatnak. Ma is iskola után oda tartottak. Kis Juhász Diana: „Borzasztó, hogy itt a szeméttelep, vagyis az is itt van, az is nagyon büdös, de a dögkút az valami hihetetlen. A gyerekeknek ez nagyon borzasztó, mert ki se bírnak menni játszani mert, büdös van és nyáron rengeteg a légy is, amit ki sem lehet irtani, sőt patkányok is és minden ami még ezzel jár.”
A nyolcvanas években 7 emésztőgödör, épület, konténerek és még kerítés is épült a dögtemető körül. A helyzet azóta láthatóan nagymértékben romlott. Horváth Zoltán elmondta: „Melegben, főleg nyáron akkor katasztrofális illathelyzetek uralkodnak, meg az a látvány ami ott fogadja az embereket, az elég elszomorító, szerintem, úgyhogy azt valakinek jó lenne ha valaki karban tartaná, felügyelné. De ezért ki a felelős, én ezt konkrétan nem tudom megmondani. Nagyon sok állattetemet kihoznak meg a patkányok nyáron, az elszomorító szagok amik orrfacsarók, ezek tragikus körülmények a környékünkön.”
Eddig a helyi Komvál vállalat tartotta karban a dögtemetőt, de az erre vonatkozó szerződésük lejárt. Nem hivatalos információink szerint a bajmoki VPV Tim Kft. fogja a csantavéri dögtemetőt karbantartani, rendezni az idén. A cég illetékeseit az adott címen nem értük el, még a cégtáblát sem. A falu illetékesei az áldatlan helyzetről nem kívántak nyilatkozni, ugyanis a Szabadka Város közbeszerzési eljárása még nem zárult le a pályázatot nyert cégek szerződéskötésével.

Bűzlik a csantavéri dögtemető

Nagyon sok elpusztult állat teteme van a csantavéri dögtemetőben.

Az elpusztult állatok teteme nagyon büdös a csantavéri dögtemetőben.
Az elpusztult állattetem, a meghalt állat testét jelenti.
Dögtemető az a hely, ahova az elpusztult állatok tetemét viszik az emberek.
A csantavéri dögtemetőben patkányok is vannak, és rengeteg légy is van.
Az emberek nem örülnek, hogy ilyen büdös van a csantavéri dögtemetőben.
Az az ember, akinek a háza a dögtemető közelében van, nem tud kimenni a szabadba.
Azok a gyerekek, akik a dögtemető mellett laknak, nem tudnak kint játszani a büdös miatt.
Nyáron a meleg miatt még rosszabb a helyzet a csantavéri dögtemetőben.
Nyáron a meleg miatt még büdösebb van a csantavéri dögtemetőben.
Régen a dögtemető körül kerítés volt.
Régen a dögtemetőben emésztőgödrök voltak.
Az emésztőgödör egy nagyon mélyre ásott gödör, ahova az elpusztult állatok tetemét dobták.
Régen a dögtemetőben konténerek is voltak.
Ma már nincs sem kerítés, sem emésztőgödör, sem konténer a csantavéri dögtemetőben.
Eddig a csantavéri Komvál vállalat tartotta tisztán a csantavéri dögtemetőt.
Most új vállalatnak kell tisztán tartani a csantavéri dögtemetőt.
Az emberek nem tudják, melyik vállalatnak kell tisztán tartani a dögtemetőt.
Az emberek nagyon várják, hogy a meghatározott vállalat kitakarítsa a dögtemetőt.
Az emberek nagyon várják, hogy ne legyen nagyon büdös a csantavéri dögtemető.


Út- és járdajavítás Szabadkán

Mit, hol, mikor újítanak fel? Elmondjuk!

A tervek szerint a jövő hét közepére befejeződnek a Szabadka központjában zajló útfelújítások. Az illetékesek szerint végső ideje volt elvégezni a 17 millió dináros befektetést, mivel az útfelület a tejpiac és a szabadkai Svetozar Marković Gimnázium környékén már nagyon rossz állapotban volt.
Folynak az útfelújítási munkálatok Szabadka központjában. Néhány napja fejezték be a Rudić és a Matko Vuković utcákban a járda felújítását 3000 négyzetméteren, amelyre 3 millió dinárt fordított a város. Jelenleg a Vojput mintegy 7000 négyzetméternyi útfelületet újít fel 17 millió dinár értékben. Vukoslav Vukoslavović, technikai igazgató, Vojput: „Szeretnék köszönetet mondani a megértésért a polgároknak, az intézményeknek és az önkormányzatnak, azért, hogy lehetővé tették a hozzáférést, hogy minőségi munkát végezzünk. Nem egyszerű elterelni a forgalmat a város központjából, de sikerült, és befejezzük a munkálatokat a következő hét közepéig.”
A munkálatok a Jakab és Komor teret, a Széchenyi István és a Petőfi Sándor utcákat, valamint az útkereszteződésekben található körforgalmakat is érintik. Predrag Radivojević, igazgató, Útgazdálkodási, Várostervezési és Lakásügyi Közvállalat, Szabadka: „Az aszfaltozás után felfestjük az útjeleket is. A gimnáziumnál található sziget eddig 22 parkolóhellyel rendelkezett, ezután 34 parkolóhelyet biztosítunk. Természetesen arra törekedtünk, hogy olyan módon szabályozzuk, hogy minden lakónak biztosítsuk a hozzáférést a bejáratokhoz és az épületekhez.”
A következő lépésben a Strossmayer utca városháza felőli oldalán újítják fel a járdát és a kerékpárutat 230 méter hosszan, majd 1300 méteren hosszúságban a kerékpárutat Sándortól a Szabadkai Közkórházig. Tervben van még a Szekeres László utca 700 méteres részének szanálása is.

Útjavítás és járdajavítás Szabadkán

A tervek szerint jövő hét közepére befejeződnek az útfelújítások Szabadka központjában.

Jövő hét közepe
október 8-a,
csütörtök lesz.
Az útfelújítás
a szabadkai Tejpiac
és a szabadkai
Svetozar Marković
Gimnázium környékén
történik jelenleg is.
Ezen a környéken
az útszakasz már
nagyon rossz
állapotban volt.
Ezért nagyon fontos volt
ezt az útszakaszt
felújítani.
Az elmúlt napokban
fejezték be
a járdák felújítását
a Rudić utca
és a Matko Vuković
utcában is.
Útfelújítások lesznek még
a Jakab és Komor téren,
a Széchenyi István utcában
és a Petőfi Sándor
utcában is.
A szabadkai Svetozar Marković
Gimnáziumnál található
parkolónál eddig
22 parkolóhely volt.
Az útfelújítás befejezésével
34 parkolóhely lesz.
A következő napokban
a Strossmayer utca
városháza felőli oldalán
újítják fel a járdát
és a kerékpárutat.
Ezután Sándortól
a Szabadkai Közkórházig
újítják majd fel
a kerékpárutat.
Tervben van még
a Szekeres László út
felújítása is.
Nagyon sok
pénzbe kerülnek
az útfelújítások,
a kerékpárutak
és a járdák felújítása
Szabadkán.


Oltják a fiatalokat Újvidéken

A pénteken felavatott oltóbusz hétfőtől az egyetemista kampuszban parkol le. A tömeges oltás a hétvégén sem szünetel a tartományi székvárosban.

A hivatalos adatok szerint Újvidék felnőtt lakosságának mintegy 40 százaléka vette fel eddig a koronavírus elleni védőoltás mindkét adagját. Nem ilyen jó a helyzet azonban a fiatalok esetében, ők most kezdenek tömegesebben oltakozni. A 20 és 39 év közötti újvidéki lakosok közül minden ötödik kapta meg eddig a koronavírus elleni vakcina legalább első adagját.
Szombaton déltájban azonban már feltűnően sok fiatal is sorba állt a vakcináért az Újvidéki Vásár 1-es csarnokában, köztük a mindössze húszéves Filip Теrzić.
„Mindenekelőtt a saját biztonságomért és egészségemért, mert asztmás vagyok.”
A bevásárlóközpontokban naponta három-négyszázan veszik fel az oltást. A 21 éves Tijana Vučinović a Promenádban várt a vakcinára.
„Azért jöttem felvenni a vakcinát, hogy utazhassak, és az egészségem miatt is.”
A Promenád üzletközpont tömeges oltópontját koordináló dr. Dragana Krkljuš, az Újvidéki Egyetemi Központ általános szakorvosa is megerősítette, hogy a fiatalok felfogták, ha bulizni és fesztiválozni szeretnének, fel kell venniük a vakcinát.
„Észrevehető, hogy az utóbbi két hétben az egyetemisták és a fiatalok jóval többen jönnek, mint az előző időszakban.”
A pénteken felavatott oltóbusz a hétvégén Újvidék központjában, a Városháza előtt parkol. A SinoPharm és a Pfizer vakcinák vehetők fel 10-től 20 óráig.
A 37 éves Aleksandra Krnajski még egy gyermeket szeretne vállalni, ezért jött el oltakozni.
„Elegem van a szóbeszédekből, a mesékből, hogy utazhatok, nem utazhatok, és mert gyermekvállalást tervezek. Csakis ezért.”
Szemmel látható a fiatalok egyre nagyobb oltakozási hajlandósága, de ez még mindig nem elég - szögezte le az oltóbuszban dolgozó dr. Stefan Nikolić, az Újvidéki Egészségház általános orvosa.
„Azt hiszem, a fiatalok többsége azért nem veszi fel a vakcinát, mert egyszerűen nem fél a koronavírustól. Aki pedig fel is veszi, azért teszi, hogy utazhasson, oltási bizonylatot kapjon egy-egy külföldi út miatt. Pedig fel kellene fogniuk, hogy az élet akkor tér vissza a régi kerékvágásba, ha a teljes lakosság be lesz oltva.”
Az oltóbusz következő állomáshelye hétfőtől az újvidéki egyetemi kampusz lesz.

Oltják a fiatalokat Újvidéken

Péntek május 21-e volt.
Újvidék 1 nagyváros Vajdaságban.
Az oltóbusz Újvidék városában közlekedik.
Az oltóbuszban fel lehet venni
a koronavírus elleni védőoltást.
Az oltóbusz hétfőtől az egyetemista kampuszban parkol le.
Hétfő május 24-e lesz.
Egyetemista kampusz az a hely,
ahol az egyetem vagy a főiskola épületei vannak.
Hétfőtől az egyetemista kampusznál lévő
oltóbuszban a fiatalok is felvehetik
a koronavírus elleni védőoltást.
Újvidéken a hétvégén is folyamatosan történik
az emberek oltása.
Az oltóbusz a hétvégén Újvidék központjában,
a Városháza előtt parkol.
A SinoPharm és a Pfizer nevű vakcinát
lehet felvenni délelőtt 10 órától
este 8 óráig az oltóbuszban.
Újvidéken sok felnőtt felvette már
mind a 2 adag védőoltást.
Újvidéken kevesebb fiatal vette fel eddig
a koronavírus elleni vakcinát.
Az Újvidéki Vásár 1-es csarnokában
és a Promenád bevásárlóközpontban is
fel lehet venni a koronavírus elleni vakcinát.
Ezeken az oltóhelyeken szombaton már
sokkal több fiatal vette fel a védőoltást.
Szombat május 22-e, tegnap volt.
Ahhoz, hogy a fiatalok újra bulizhassanak
és fesztiválokra mehessenek,
fel kell venniük a védőoltást.


Felmegy a cukra?

November 14-e a cukorbetegek világnapja. Ebből az alkalomból a Zentai Cukorbetegek Szervezete egészségügyi mérést tartott a helyi Vöröskereszt irodájában.

Már a délelőtt folyamán közel 50 érdeklődő tért be a szűrésre, ahol a szervezet tagjai és a zentai Egészségház munkatársai vérnyomást, vércukorszintet és testsúlyt mértek, emellett orvosi véleményt is kérhettek.
Andruskó Klára: „Mindig el szoktam menni, amikor ilyen alkalmi mérés van. Otthon is van mérőeszközöm, de én mindig el szoktam menni ezekre a mérésekre, ide is, az 5. kerületbe is.”
A cukorbetegséget leginkább a szűrések alkalmával tudják felfedezni, hiszen a tünetek nem annyira jellegzetesek - mondják a szakemberek.
Dr. Kadvány Kornél, általános orvos, Egészségház, Zenta: „Általában általános tünetek jelentkeznek a betegeknél. Izzadósabbak, éhesebbek, sokat isznak, sokat pisilnek. Ezek az első tünetek, amelyek jelentkezhetnek.”
A cukorbetegek száma rohamosan növekszik az egész világban - mondja Bata Teréz, a Zentai Cukorbetegek Szervezetének elnöke.
Bata Teréz, elnök, Zentai Cukorbetegek Szervezete: „Minden évben megszervezünk a cukorbetegek világnapján egy ilyen nagyobb, átfogóbb mérést, hogy összehasonlításképp lássuk, hogy az előző évekhez képest nőtt-e a regisztrált cukorbetegek száma. Nagyon sokan itt, a méréseken szembesülnek azzal, hogy magasak az értékeik, tehát már cukorbetegek.”
Zentán több mint 1000 regisztrált cukorbeteg él, azonban ez a szám akár háromszoros is lehet.

Egészségügyi vizsgálatok Zentán

Egészségügyi vizsgálatokat tartanak Zentán, a Vöröskeresztben.

Ma november 13-a,
péntek van.
Zenta 1 város
Vajdaságban.
November 14-én van
a cukorbetegek világnapja.
November 14-e holnap,
szombat lesz.
A cukorbetegek világnapja miatt
vannak ma egészségügyi
vizsgálatok Zentán.
Nagyon sokan mentek
már délelőtt el
az egészségügyi vizsgálatokra
a zentai Vöröskeresztbe.
Az egészségügyi vizsgálaton
az emberek vérnyomását,
vércukorszintjét
és testsúlyát mérték.
Az emberek egészségügyi
tanácsokat is
kérhettek az orvosoktól
ma a zentai
Vöröskereszt irodájában.
Fontos egészségügyi
vizsgálatra járni,
mert ilyenkor derülhet ki,
hogy az ember cukorbeteg-e.
A cukorbeteg emberek
izzadósabbak, éhesebbek,
sokat isznak és
sokat pisilnek.
Egyre több a cukorbeteg
az egész világon.
Zentán is több mint
1000 cukorbeteg él.


Meet & Eat Szabadkán

A szabadkai termelőkön és kézműveseken kívül Szerbia egész területéről érkeztek kiállítók a gasztrofesztiválra.

18. alkalommal szervezték meg Szabadkán a Meet & Eat gasztrofesztivál elnevezésű rendezvényt. A fesztivál hivatalos megnyitóján Milanka Kostić, a Szabadkai Városi Tanács kulturális ügyekkel megbízott tagja örömét fejezte ki, hogy a város főtere otthont adhat ennek a hagyományőrző rendezvénynek, amelyre az ország minden tájáról érkeztek kiállítók.
A szabadkai termelőkön és kézműveseken kívül Szerbia egész területéről érkeztek kiállítók a gasztrofesztiválra, akik közül többen visszatérők. Már a nyitónapon is nagy volt az érdeklődés a termékek iránt.
Szabó Ibolya, Palics: „Nagyon örülök a szép időnek, és annak is örülök, hogy ki lehet jönni, Szabadkán mindig van valami esemény, mindig van valami kirakodóvásár. Lehet vásárolni, nézelődni.”
A Szentháromság-szobor előtt felállított standokon hústermékekből is nagy a kínálat. Faragó Csaba egy kishegyesi családi vállalkozás házi termékeit hozta el.
„Lóból csinálunk kolbászt, kulent és füstölt húsokat, manglicából ugyanúgy megtalálható a szalonna, kolbász, kulen, sonka, és a házi sertésből is szintén ezeket készítjük.”
A hústermékek mellett a vásárban árulnak mézet, pálinkát, gyümölcsöt és gyümölcskészítményeket, de van kürtőskalács és lángos is. Az ételek mellett különböző kézműves termékeket is kínálnak.
Fenyvesi Margit: „Hoztunk a népi hímzésekből, mert mégis csak ez az, amit ápolunk, hagyományunk. Van csipkénk is nagyon sok, most foglalkozunk szövéssel is.”
Idén a fesztivál fő témája a vajdasági ételek, a vajdasági kézműves hagyományoknak a bemutatása. A kirakodók is ezt a képet szeretnék megmutatni az idelátogatóknak – mondta Rumenyákovity Szilvia, a fesztivál egyik szervezője.
„A vásár mellett kulturális programokat is kínálunk az idelátogatóknak, Szabadka lakosságának, hiszen pénteken klubest lesz a Contra Bayando zenekarral, szombaton délelőtt a Népkör Magyar Művelődési Központ fog kulturális műsort adni. Az időjárás függvényében a többi napon is gazdag programmal várjuk az érdeklődőket.”
A gasztrofesztivált az Alföld – Mangalicatenyésztők Vajdasági Egyesülete, a Nojcsek Hagyományőrző és Művészeti Egyesület és a Népkör MMK szervezte. Az érdeklődők október 24-ig vásárolhatnak a finomságokból.

Meet & Eat fesztivál Szabadkán

Idén 18. alkalommal szervezték meg Szabadkán a Meet & Eat elnevezésű gasztrofesztivált.

A gasztrofesztiválon különböző finom ételeket
és italokat kóstolhatnak és vásárolhatnak az érdeklődők.
Szerbia egész területéről érkeztek kiállítók
a gasztrofesztiválra.
A fesztivál hivatalos megnyitója tegnap volt.
Tegnap október 19-e, csütörtök volt.
A Szentháromság-szobor előtt várják az érdeklődőket a kiállítók.
A gasztrofesztiválon lehet vásárolni például
lóból készült kolbászt, kulent, füstölt húsokat,
mangalica szalonnát és kolbászt is.
A hústermékeken kívül a vásárban
árulnak mézet, pálinkát, gyümölcsöt,
kürtöskalácsot és lángost is.
Az ételek mellett különböző kézműves termékeket is árulnak.
Ma este a Contra Bayando zenekar lép fel a fesztiválon.
Ma október 20-a, péntek van.
Szombaton délelőtt a Népkör Magyar Művelődési Központ fog
kulturális műsort adni az érdeklődőknek
Szabadka főterén.
Szombat október 21-e, holnap lesz.
Az érdeklődők október 24-ig vásárolhatnak a finomságokból.


Hamarosan használatba vehetik a Hajdújárás és Királyhalom közötti új kerékpárutat

Hamarosan használatba vehetik a biciklisek a Hajdújárás és Királyhalom közötti új kerékpárutat, már csak a műszaki átadás-átvétel van hátra - áll a szerkesztőségünkhöz eljuttatott közleményben. Újhelyi Ákos projektmenedzser kiemelte, az OPTI-BIKE 2 elnevezésű projekt a mai nappal sikeresen lezárult.
Hajdújáráson a Boris Kidrič utcától Királyhalom irányába 1500 méternyi kerékpárút épült meg, amely csatlakozik a Hajdújáráson már meglévő bicikliúthoz. Ugyanennek a projektnek a keretében a magyarországi oldalon, Tompa területén is kiépült egy kerékpárút.
Az OPTI-BIKE 2 projekt az Interreg-IPA Magyarország-Szerbia Határon Átnyúló Együttműködési program harmadik pályázati felhívásának keretein belül nyert támogatást. A projekt összértéke 566 ezer euró, ebből a Szabadkára érkező támogatás értéke 197 600 euró.

Hamarosan használható lesz a kerékpárút Hajdújárás és Királyhalom között

Hamarosan használhatják az új kerékpárutat a biciklisek Hajdújárás és Királyhalom között.

A műszaki átadás után lesz használható
a biciklisek számára az új kerékpárút
a 2 település között.
Hajdújáráson a Boris Kidrič utcától
Királyhalom irányába 1500 méternyi
kerékpárút épült meg.
Ma fejeződött be a kerékpárút építése.
Ma október 31-e, hétfő van.
Az új kerékpárút csatlakozik
a Hajdújáráson már meglévő bicikliúthoz.
Magyarországi oldalon, Tompa területén is
kiépült 1 kerékpárút.


Új aszfaltburkolatot kap három zentagunarasi utca

Ezúttal a Kossuth Lajos utcában zajlottak a munkálatok.

A beruházást Topolya önkormányzata támogatja 9,5 millió dinár értékben. A közvilágítás is megújult energiahatékony ledes lámpákkal. Emellett folyamatban van a posta épületének felújítása is.
Szatmári Adrián, listavezető, VMSZ, Topolya: „Ezen a településen is kiépült a gázvezeték és azt szeretnénk elérni, hogy a Srbijagas közvállalat egy irodát nyisson itt nálunk Topolya községben, hogy az ügyintézés egyszerűbb legyen majd a polgárok számára. Számunkra fontos, hogy minden település egyformán fejlődjön és, hogy fenntartható legyen ez a fejlődés, ezért szeretnék mindenkit arra kérni, hogy június 2-án, a választások alkalmával szavazatával támogassa a Vajdasági Magyar Szövetség listáját és itt Topolya községben karikázza be az 1-es számot.”

Aszfaltoznak Zentagunarason

Új aszfaltburkolatot kap 3 zentagunarasi utca

Eddig a zentagunarasi Kossuth Lajos utcában végezték a munkálatokat.
Az útfelújításokat Topolya városa támogatja.
Zentagunarason a közvilágítás is megújult.
Folyamatban van a posta épületének felújítása is.
Zentagunarason is kiépült a gázvezeték.
Tegnap az új aszfaltburkolatokat a VMSZ politikusai is megtekintették.
Tegnap május 15-e, szerda volt.
A VMSZ a Vajdasági Magyar Szövetség rövidítése.


Laban: A nyugdíjasok megkapták a segélycsomagokat Szabadkán

Ezt mondta szerkesztőségünkhöz eljuttatott üzenetében Bogdan Laban. Szabadka polgármestere szerint mintegy 15.000 olyan idős polgár részesült segélyben, kiknek jövedelme nem éri el a 30.000 dinárt.

Az alapvető élelmiszereket tartalmazó csomagokat önkéntesek szállították ki a nyugdíjasok lakcímére, a helyi közösségeken keresztül, és emellett közel 2.000 csomagot osztottak ki a leginkább rászoruló családoknak - tette hozzá Laban.
A szerb kormány ajánlása szerint a koronavírus okozta rendkívüli helyzetben az önkormányzatok szervezik meg a csomagok osztását. Azok értékére 2500 dinárt irányzott elő a kormányzati ajánlás azért, hogy ne legyenek különbségek önkormányzatok között, ne legyenek első és másodrangú nyugdíjasok. A szabadkai csomag értéke egyébként a nyugdíjasok számítása szerint elmarad a kormányzati ajánlástól.
Bogdan Laban, Szabadka polgármestere: „Megszűnt a rendkívüli állapot, de a koronavírus ellen bevezetett intézkedések továbbra is érvényben vannak. Ezúton is kérném a lakosságot, hogy tartsák be azokat az intézkedéseket, amelyet a kormány előírt, mert a vírus nem tűnt el. Ebben a helyzetben fegyelmezettebbnek kell lennünk, mint eddig bármikor. Ha kapcsolatba kerülünk egymással, meg kell tartani a távolságot, maszkot és kesztyűt kell viselnünk, illetve a legidősebbekről is gondoskodnunk kell.”

Megkapták a segélycsomagokat a nyugdíjasok Szabadkán

A szabadkai nyugdíjasok megkapták a segélycsomagokat. Ezt Bogdan Laban, Szabadka polgármestere mondta.

A segélycsomagokat
a kisnyugdíjasok kapták.
Kisnyugdíjas az,
aki kevesebb, mint
30.000 dinár nyugdíjat kap.
A segélycsomagokat
a koronavírus általi
nehézségek miatt
kapták a kisnyugdíjasok.
A segélycsomagban
élelmiszerek vannak.
A segélycsomagokat
önkéntesek vitték ki
a kisnyugdíjasoknak.
Szabadkán 15.000
kisnyugdíjas kapott
segélycsomagot.
Bogdan Laban
arra kérte az embereket,
hogy tartsák be
továbbra is
a távolságtartást egymás között,
társaságban viseljenek
maszkot és kesztyűt.
Bogdan Laban azt mondta,
hogy vége a rendkívüli
állapotnak Szerbiában,
de akkor is fontos
vigyázni egymásra!


Ingyenes tankönyvek az óbecsei elsősöknek

47. ülését tartotta Óbecsén a községi képviselő-testület.

A vasárnapi helyhatósági választások előtt utolsó alkalommal ültek össze a képviselők, és nagy valószínűséggel a jelenlegi összetételben is utoljára szavazhattak az előterjesztésekről.
Kiss Igor, elnök, KKT, Óbecse: „14 napirendi ponton vagyunk túl, ezek közül ami mindenképpen megemlítendő, az az ingyenes tankönyvek a jövőbeni elsősöknek, tehát akik szeptemberben indulnak elsőbe, azoknak az önkormányzat biztosítja a tankönyvcsomagot. A másik, amit nagy érdeklődéssel figyeltek a polgárok, az a kismamák, illetve a magzat genetikai vizsgálatának a támogatása. Gyakorlatilag egy-egy vizsgálatot, amely egészségügyileg, orvosilag alátámasztott, illetve ajánlott, azt az önkormányzat innentől kezdve 40 ezer dinárral támogatja.”

Ingyenes tankönyvek Óbecsén

Ingyenes tankönyveket kapnak az óbecsei elsősök.

Azok az elsős óbecsei tanulók, akik szeptemberben
kezdik az iskolát ingyenesen kapják a tankönyvcsomagot.
Óbecse községe fizeti ki a tankönyveket
az első osztályba induló diákok számára.
A következő időszakban a kismamák
genetikai vizsgálatát is Óbecse városa támogatja.
Ez azt jelenti, hogy 40 ezer dinárral támogatja Óbecse
a várandós kismamák genetikai tesztjének elvégzését.


Családi nap a szabadkai Vackorban

Az óvodásokat és szüleiket várták különböző színes programra.

Gyermekzsivajtól volt hangos a szabadkai Vackor Magyar Iskoláskor Előtti Nevelő és Gyakorlóintézmény. Családi napot szerveztek.
Kartali Róbert feleségével és két kislányával érkezett, hogy közösen töltsék el a családi napot. „Akkor amikor megtudtuk, hogy lesz családi nap, akkor mindenféleképpen el akartunk jönni, két gyerekkel jöttünk, Lilla és Szófia, anyuka és apuka. Az lesz, hogy anyuka az egyik gyerekkel, apuka a másik gyerekkel. Reméljük, hogy nagyon jó lesz a program.”
A programokat a gyerekek életkorához igazítva szervezték meg. Ezek között voltak logikai-, csapat- és sportjátékok, a szülőkkel való közös foglalkozások, de különböző előadások, például bűvészmutatványok is. Szabó Gergő: „Útvesztőztünk, bogyóztunk, kirakóztunk és számösszerakót is csináltunk, meg krokodil színhelyezőt, meg még az összes félét.”
Katona Novák Ágnes, a Vackor óvoda megbízott igazgatója fontosnak tartja, hogy a nevelők jó kapcsolatot ápoljanak a szülőkkel. Elmondta, az intézményben mindig családias és nyugodt légkör várja az óvodásokat. „Azért szerveztük meg, mert a szülők ránk bízták a gyerekeket. itt vagyunk, mi is tanuló vagyunk az első lépéspróbálgatásoknak, első szavaiknak. Az élményeket, amiket mesélnek, együtt örülünk velük és így mi is családként tekintünk magunkra, közösen együtt nevelgetjük a gyerekeket.”
A megbízott igazgató hozzátette, közös céljuk, hogy a gyermekek számára szeretetteljes légkört biztosítsanak és minél sokoldalúbb, érdeklődőbb, nyitottabb és jól nevelt gyermekek lépjenek ki az óvodából.

Családi nap a szabadkai Vackorban

Családi napot tartottak ma délelőtt a szabadkai Vackorban.

Ma május 21-e, szombat van.
Óvodásokat és szüleiket várták
különböző érdekes programokra ma délelőtt
a szabadkai Vackor Magyar Iskoláskor Előtti
Nevelő és Gyakorlóintézménybe.
A délelőtti programokra sok család érkezett
a Vackorba, hogy együtt töltsék a napot.
A programokat a gyerekek életkorához
igazítva szervezték meg.
Voltak logikai játékok, csapatjátékok,
sportjátékok és szülőkkel való
közös foglalkozások is.
Bűvészmutatványokat is bemutattak ma
az óvodásoknak a Vackorban.
Katona Novák Ágnes elmondta,
fontos, hogy a nevelők jó kapcsolatban legyenek
az óvodások szüleivel.
Katona Novák Ágnes a Vackor óvoda megbízott igazgatónője.
Ő azt is elmondta, hogy
a Vackorban mindig nyugodt
és családias hangulat van.


12 év után befejeződhet a Szabadkai Népszínház felújítása

Befejeződhet a Szabadkai Népszínház felújítása. Az észak-bácskai város önkormányzata pályázatot írt ki a munkálatok nyolcadik szakaszának elvégzésére.

A rekonstrukció magába foglalja a hűtés és fűtés szabályozásának, és a tűzvédelmi rendszer kialakításának folyamatát. A 8. szakaszban felújítják a felvonókat, továbbá a színpadtechnikai eszközök is most kerülnek a helyükre. A munkálatok elvégzésére december 17-ig lehet pályázni. A Szabadkai Népszínház felújítása egyébként 2007 óta tart.

Lehet, hogy nemsokára befejeződik a Szabadkai Népszínház felújítása.

A Szabadkai Népszínházat már 12 éve újítják.
A Szabadkai Népszínház felújítását
2007-ben kezdték el.
A Szabadkai Népszínház felújítása több részből áll.
Nemsokára a 8. rész munkálatait is elkezdik.
A felújítás 8. részénél a hűtést és
a fűtést kell beszerelni.
A felújítás 8. részénél a tűzvédelmi rendszert
kell kialakítani.
A felújítás 8. részénél a lifteket is felújítják
a Szabadkai Népszínházban.
A lift ugyanaz, mint a felvonó.
A felújítás 8. részénél a színpadhoz
szükséges eszközöket kell beszerelni.
A munkálatok elvégzésére pályázni
lehet a vállalatoknak.
A vállalatok december 17-ig tudnak pályázni.
Azok a vállalatok pályázhatnak,
akik be tudják fejezni a
Szabadkai Népszínház felújítását.


December 15-től vehetik birtokba a jégcsúszdát a gyerekek

Jégcsúszda épül Szabadka központjában, a Szentháromság szobor előtti területen, amelyet december 15-től vehetnek birtokba a gyerekek.

A város idén is biztosít ideiglenes jégpályákat Szabadka területén, mivel tavaly nagyon népszerűek voltak. Palicson, Bajmokon, Újzsedniken, Csantavéren és a szabadkai Harcosok sorakozója lakótelepen lehet majd ingyenesen korcsolyázni december 15-től január végéig. A 40 méter hosszú csúszdáról gumipárnán lehet majd leereszkedni.
Sergej Kuzman, építészmérnök, Útfenntartó, Várostervezési és Lakásüzemeltetési Közvállalat, Szabadka: „Ez lesz a jégcsúszda, amit itt láthatnak mögöttünk. Jelenleg szerelési fázisban van. Már áll a fő állványzat, amely a csúszda szerkezetét képezi, erre kerül majd a jégréteg. Az állványzat szélei el lesznek kerítve a látogatók biztonsága céljából. Természetesen a csúszda végét is biztonságossá tesszük, nem kell félniük a polgároknak, gumifelület lesz kialakítva zsákokkal és párnákkal, valamint a szélén háló is védi majd azokat, akik lecsúsznak. A csúszdának csak egyik oldala lesz jéggel fedve, a másikon lehet majd felmászni.”

December 15-től jégcsúszda várja a gyerekeket Szabadka központjában.

A jégcsúszda a Szentháromság szobor
előtti téren épül.
A jégcsúszda 40 méter hosszú lesz.
A jégcsúszdáról párnával és szánkókkal
lehet majd lecsúszni.
A jégcsúszda oldalát hálóval fedik,
így teljesen biztonságos lesz a csúszdázás
a gyerekek számára is.
Idén is lesz ideiglenes jégpálya
Szabadka területén.
Az ingyenes jégpályák Palicson,
Bajmokon, Újzsedniken, Csantavéren
és a szabadkai Harcosok sorakozója
lakótelepen várja majd a kicsiket és a nagyokat.
Az ingyenes jégpályákat december 15-től
január végéig lehet majd használni.


"A tisztaság egyenlő a szépséggel"

Szemétszedési akciót a szabadkai Žarko Zrenjanin Általános és Középiskola a városközpontban.

A tisztaság egyenlő a szépséggel. Ezzel a szlogennel szervezett szemétszedési akciót a
a szabadkai Žarko Zrenjanin Általános és Középiskola a városközpontban. Az intézmény tíz tanulója vett részt a megmozduláson.
Érkeztek a gyerekek Szabadka főterére. Szemetes zsákok és kesztyűk kerültek elő, majd elkezdték megtisztítani a városközpont egy részét. A szabadkai Žarko Zrenjanin Általános és Középiskola tanulóinak fontos a környezettudatosság.
Sonja Stevanović, tanuló: "Óvjuk a természetet, óvjuk a Földet, hogy szép legyen, hogy tiszta legyen, hogy ne legyen szennyezett."
A tanulók nem érkeztek üres kézzel. A tisztaság és a környezetvédelem jegyében jelképesen almát is osztottak az arra járóknak, amelyet újrahasznosított alapanyagokba csomagoltak.
Đulijana Kolompar, tanuló: "Összegyűjtöttük a szemetet, hogy szép legyen, ne legyen piszkos, és a barátaink az iskolánkból szintén összeszedték a szemetet, hogy szép legyen az osztályunk, az iskolánk."
A megmozdulás célja, hogy rámutassanak a környezetvédelem fontosságára. A szlogenjük a tisztaság egyenlő a szépséggel volt.
Jelena Škrbić, defektológus: "Nagyon fontos számunkra, hogy megmutassuk mennyire foglalkozunk iskolánk környezetvédelemmel kapcsolatos hozzáállását és nagyon fontos valójában a környezet védelme és gondozása. Nem csak ez az egyetlen naptári nap az évben, valójában egész évben jelen van a természet, a növények és az állatok gondozása és ápolása. Mi minden nap arra tanítjuk a gyerekeket, példamutatással, hogy ők is így tegyenek. Ma megakartuk mutatni, felszólítani az embereket, hogy részt vegyenek a mindennapi takarításban, ne csak az életterünk és az iskolánk tisztán tartásában, hanem a környezetet is óvjuk, mint például az utcákat."
Mint mondták, Szabadka utcáin gyakran látni eldobott szemetet, pedig azoknak a kijelölt szemeteskukákban lenne a helyük.

Szemétszedési akciót szervezett a Žarko Zrenjanin Általános és Középiskola

Szemétszedési akcióban vettek ma részt a Žarko Zrenjanin Általános és Középiskola tanulói.

Ma június 8-a, kedd van.
A Žarko Zrenjanin Általános és Középiskola
1 speciális iskola Szabadkán.
A speciális iskolába fogyatékkal élő gyerekek is járnak.
Fogyatékkal élő ember például
a mozgássérült ember, a látássérült ember
vagy az értelmi sérült ember.
Az iskola tanulói Szabadka főterén
szervezték meg a szemétszedési akciót.
Az iskola tanulói szerint a tisztaság egyenlő a szépséggel.
Az iskola tanulói és gyógypedagógusai szerint is
fontos vigyázni a környezetre.
A környezetre úgy is lehet vigyázni,
hogy nem dobáljuk el a szemetet.
Minden szemetet a szemetesbe kell dobni.
A Žarko Zrenjanin Általános és Középiskola 10 tanulója
és tanárai vettek részt a szemétszedési akcióban.
A tanulók almákat osztottak az embereknek.
A tanulók és a tanáraik ma ügyesen
megtisztították a városközpont egy részét.
A Žarko Zrenjanin Általános és Középiskola tanulói
és tanárai azért szervezték meg a szemétgyűjtési akciót,
hogy felhívják az emberek figyelmét
a környezetvédelem fontosságára.


Néhány napon belül elkészül Noszán a művelődési otthon

Az épület a gyakorlatban közösségi házként fog működni. A noszaiak akár már a nyár elejétől birtokukba vehetik az új művelődési otthont, amelyben helyet kap a Vackor óvoda kihelyezett bölcsődéje is.

Nagyböjt harmadik vasárnapján Koncz István plébános szolgáltatott szentmisét a noszai templomban, amelyen mások mellett részt vett Pásztor István, a Vajdasági Magyar Szövetség elnöke, dr. Pásztor Bálint, a Szabadkai Városi Képviselő-testület elnöke, és Kern Imre szabadkai alpolgármester is. A misét követően mindannyian átvonultak a befejezés előtt álló új művelődési otthonba.
Kis Torma András: „Nagyon fontosnak tartom, mivel egy bölcsődét is kialakítanak. Úgy gondolom, hogy a faluban is megtartó ereje lesz már a bölcsődének. A környékben csak Királyhalmon van, ezért nagyon örülünk, hogy itt is kialakítanak egy bölcsödét.  Ezt a szép nagy termet is ünnepségekre, rendezvényekre ki tudjuk majd használni.”
Nagy István, a kivitelező cég tulajdonosa és igazgatója szerint az épület belterében az utolsó simítási munkálatok folynak.
„Egyelőre időben vagyunk, április elsejéig kell befejeznünk. Apró munkálatok maradtak. A homlokzaton maradt még kis javítás, rákapcsolni a vizet a rendszerre, a függönyöket felrakni, leborítani a színpadot a szőnyeggel, behordani a bútorokat az apartmanokba.”

Az épületben két négyszemélyes szobát rendeznek be, a messzebbről érkező fellépők és kíséretük elszállásolására, de lesz négy-négy két- és egyszemélyes szoba is – emelte ki Kovács Elvira, A VMSZ noszai szervezetének elnöke.
„A helyi emberek összejövetelére kezdett el épülni legelőször is, utána pedig tovább gondolva a színjátszó csoport, a művelődési egyesületeknek a létezését fogja biztosítani, és ami nagyon nagy öröm számunkra, hogy egy bölcsődét is el fogunk tudni itt indítani.”
Az elkövetkező néhány napban befejeződik a kivitelezési munkálatok egésze, ígérte Pásztor István, a Vajdasági Magyar Szövetség elnöke.
„Azt követően lesz egy technikai átvételi folyamat, ami a sokéves átlagból kiindulva egy, másfél hónapot biztos, hogy igénybe fog venni. Tehát valamikor kora nyáron várható, hogy az épület használatba vétele megtörténhet. Ami a művelődési életet, illetve a közösségi tereket illeti, ez azt jelenti, hogy nyártól funkcióba kerül.”
Ami pedig a Vackor óvoda kihelyezett bölcsődei tagozatát illeti, az a szándék, hogy az iskolaév kezdetével, tehát szeptember elsejével tudjon nyitni, és 15 egytől három éves gyerek elhelyezésére nyújt majd lehetőséget, tette hozzá a VMSZ elnöke.

Hamarosan elkészül Noszán a művelődési otthon

A noszai lakosok akár már a nyár elejétől használhatják az új művelődési otthont.

Az új művelődési otthonban helyet kap
a Vackor óvoda kihelyezett bölcsődéje is.
Nagyböjt harmadik vasárnapján
szentmisét tartott Koncz István plébános
a noszai templomban.
Nagyböjt harmadik vasárnapja tegnap volt.
Tegnap március 20-a, vasárnap volt.
A plébános ugyanaz, mint a pap.
A mise után mindenki átsétált
a befejezés előtt álló új művelődési otthonba.
A noszai lakosok nagyon örülnek
az új művelődési otthonnak.
A noszai lakosok fontosnak tartják,
hogy bölcsőde fog nyílni a faluban.
A közelben csak Királyhalmon van bölcsőde.
Az épületben 2 négyszemélyes szobát rendeznek be.
Ez a 2 szoba a messzebbről érkező
fellépők és kísérőjük elszállásolására lesz kialakítva.
Lesznek 2 személyes és 1 személyes
szobák is kialakítva az új művelődési otthonban.
Egy nagy színpad is helyet kap
a noszai művelődési otthonban.
A helyi emberek összejövetelére,
a noszai színjátszócsoport próbáira
és fellépéseire és más rendezvények
megtartására használják majd
az új művelődési otthont.
Tervek szerint a Vackor óvoda
kihelyezett bölcsődéje szeptember 1-jétől
fog megnyitni Noszán, a művelődési otthonban.
A bölcsődébe 15 gyereket tudnak majd fogadni.
A bölcsődébe 1 éves kortól 3 éves korig
járhatnak a gyermekek.


Új egészségház lesz a Harcosok sorakozója lakótelepen

Tavasszal kezdődhet meg az építkezés, a rendelőt pedig legkésőbb a jövő év elején adják át.

Egészségház épül a szabadkai Harcosok sorakozója, vagy sokak által csak Prozivkaként ismert lakótelepen. Sajtóinformációk szerint az említett helyi közösségben a Nagyberuházási Iroda támogatásának köszönhetően 400 négyzetméter alapterületű egészségház épül. Az iroda a projektet 50 millió dinárral támogatja.
Aleksandar Medaković, a Prozivka lakótelep helyi közössége tanácsának elnökhelyettese a Subotica TV-nek azt mondta, hogy jelenleg a dokumentáció jóváhagyási fázisánál tartanak, ezt követően írják majd ki a versenypályázatot a kivitelező kiválasztására. A munkálatok már a tavasz folyamán megkezdődnek, és az év végéig, de legkésőbb a jövő év elejéig befejeződnek. A tervek szerint az épület a Sanda Marjanović óvoda mellett, a Pazini utca sarkán épül majd.

Új egészségház épülhet a Harcosok sorakozója lakótelepen

Új egészségház nyílhat majd a Harcosok sorakozója lakótelepen, Szabadkán.

A Harcosok sorakozója lakótelepet
sokan úgy hívják, hogy
Prozivka lakótelep.
Tavasszal kezdődhet meg
az új egészségház építése
a Harcosok sorakozója lakótelepen.
Jövő év elejéig
készülhet el az új egészségház.
Jövő év eleje 2022 januárja lesz.
A tervek szerint az új egészségház
épülete a Sanda Marjanović óvoda mellett,
a Pazini utca sarkán lesz majd.


Virágok, díszfák Szabadka központjában

Az ősszel népszerű virágok mellett, díszfák, kaktuszok, de kerámia készítmények és kopogtatók is várják a városközpontba látogatókat.
Virágba borult Szabadka központja, ugyanis elkezdődött az őszi virágvásár. A kiállítók az ország különböző pontjairól érkeztek.
Dragan Stanojčić, növénytermesztő, Vrnjačka Banja: "Széles kínálatunk van ezekből a növényekből, a japán juharnak több fajtája is megtalálható, vörös, szeldelt és legyezőlevelű juhar is. Emellett vannak még más egyéb fajták is, húszféle juhar, díszfüzek, valamint lefelé csüngő formájú japánfűz."
A kishegyesi Katona Nóra és családja több mint 40 éve foglalkozik rózsatermesztéssel. A vásárra díszfákat, fenyőket, tujákat, cserepes virágokat, valamint ikebanákat és őszi kopogtatókat is hozott.
"Sokkal jobb az őszi ültetés. Szóval, ha éjszaka kicsit hűvösebb is az idő az nem zavarja a növényt, mínusz egy-két fok ilyenkor. Sokkal jobb ősszel ültetni mint tavasszal. Sokkal hosszabb a növény ideje ahhoz, hogy megtudja fogni és tavasszal jobban neki tud indulni, mert akkor már rögtön a helyén van az a növény, legyen az rózsa vagy tuja."
Az őszi virágvásárra 31 kiállító érkezett.
Dušan Kontić, szervező: "Csak köszönetet mondhatok azoknak a kiállítóknak, akik eljöttek ma reggel, mert mínusz három fok volt, ami nem túl jó a virágoknak, ez is bizonyítja, hogy ezek az áruk valódiak. A kiállítók Vranjéből, Vrnjačka Banjából, Jagodináról, Újvidékről és Horgosról is érkeztek."
Marko Marić, polgármesteri tanácsos: "Szabadka Szerbia egyik legszebb városa. Pontosan ezért is támogatjuk az ilyen rendezvényeket, mert a virágkiállítás, amit ma láthatunk, valójában csak még szebbé teszi a városunkat."
Az őszi virágvásár reggel nyolctól délután hat óráig látogatható szombatig.

Virágvásár Szabadka központjában

Tegnap kezdődött a virágvásár Szabadka központjában.

Tegnap október 27-e, szerda volt.
A virágvásár szombatig tart Szabadka központjában.
Szombat október 30-a lesz.
A virágvásár reggel 8 órától délután 6 óráig látogatható.
Az őszi népszerű virágok mellett,
díszfák, kaktuszok, kerámiából készült termékek
és kopogtatók is várják az érdeklődőket.
A kiállítók az ország különböző városaiból érkeztek.
Vranjéből, Vrnjačka Banjából, Jagodináról,
Újvidékről és Horgosról is érkeztek kiállítók Szabadkára.
A kishegyesi Katona Nóra és családja
több mint 40 éve foglalkozik rózsatermesztéssel.
A vásárra díszfákat, fenyőket, tujákat,
cserepes virágokat, ikebanákat
és őszi kopogtatókat is hozott.
Katona Nóra elmondta, hogy ősszel
sokkal jobb a növényeket kiültetni, mint tavasszal.
Az őszi virágvásárra 31 kiállító érkezett
Szabadka központjába.
3 napig sok gyönyörű virág díszíti Szabadka központját.


Facsemetét kaptak az újszülöttek Horgoson

Új facsemete és új névkártyák kerültek a horgosi Művelődési Ház melletti parkba. Az április 22-ei Föld napja alkalmából idén is megrendezték az Újszülöttek fája elnevezésű eseményt.

A helyiek újabb facsemetével kedveskednek az előző évben megszületett babáknak. A résztvevők közös ringató programon is részt vehettek.
Idén közel húsz új gyermeknév került fel az Újszülöttek fájára, ami az idei esetben egy meggyfacsemetét jelent. Horváth Hilda és családja idén vesz részt először a programon, ugyanis kisfiuk, Teodor tavaly júliusban született, édesanyja születésnapján.
„Nagyon szép kezdeményezés az Újszülöttek fája, a Föld napja alkalmából. Nagyon fontosnak tartom, hogy a gyerekeket már nagyon kicsi koruktól a környezettudatosságra neveljük, hogy vigyázzanak a környezetükre becsüljék azt. Ez egy nagyon szép kezdeményezés, ami erre is emlékezteti a gyerekeket és a felnőtteket is egyaránt."
Az idei eseményt a szervezők hangulatos ringatóprogrammal tették színesebbé. Hardi Klemm Katalin, foglalkozásvezető különböző mondókákkal, énekekkel és ölbéli játékokkal csalt mosolyt a kicsik arcára.
„Mindenképpen nagyon pozitív a szülőkre nézve is. A szülők nagyon jól érzik itt magukat. Új dalokat és játékokat tanulnak. Pont az a cél, hogy ezt megtanulják, és otthon ezt játsszák a gyermekeikkel, ezeket a dalokat énekeljék. A gyerekeknek pedig új világ tárul eléjük, új ingerek. Mindenképp nagyon pozitív mind a két félnek."
Horgoson a hagyományőrzés és a környezettudatosság is fontos a helyiek számára.
Sós Nóra, programkoordinátor: „Immár harmadik éve szervezi meg a Juvenior Polgárok Egyesülete az Újszülöttek fája akciót. Úgy gondoltuk, hogy a Föld napja alkalmából emléket állítunk és jó hagyományt teremtünk azzal, hogy Horgos szülötteinek egy facsemetét ültetünk el Horgos központjában, melyet az év minden napján nézegethetnek, öntözgethetnek, szeretgethetnek."
A facsemetére azon újszülöttek neve került fel, akiknek a szülei eljöttek az eseményre. A szervezők elmondták, hogy a rendezvényre minden évben egyre többen jelentkeznek.

A Föld napja alkalmából ültették tegnap el
az új facsemetét.
A Föld napja tegnap, április 22-én volt.
A faültetési akció az Újszülöttek fája elnevezést kapta.
A horgosiak újabb facsemetével kedveskednek
az előző évben megszületett babáknak.
Az esemény résztvevői közös
ringató programon is részt vehettek.
A ringató foglalkozáson a szülők és a gyermekek
közösen mondókáztak, énekeltek.
Idén 20 új gyermeknév került fel az Újszülöttek fájára.
Idén 1 meggyfacsemetét ültettek el.
A szülők szerint nagyon szép esemény ez,
mert már a legkisebbeket is megtaníthatják arra,
hogy mennyire fontos a környezetvédelem.
Idén 6. alkalommal szervezték meg Horgoson
az Újszülöttek fája elnevezésű faültetési akciót.
A meggyfacsemetére azoknak az újszülöttek nevei kerültek fel,
akiknek a szülei eljöttek az eseményre.
A rendezvényre minden évben egyre többen jelentkeznek.


20 éves a Topolyai Múzeum

Az intézmény régészeti, helytörténeti, képzőművészeti tárlatoknak ad helyet, lehetőséget biztosít a korszerű tudományos kutatásokhoz, valamint számos programot szerveznek, amelyek minden korosztályt megszólítanak.

A város szívében álló patinás, egykori Kray kastély falai között működik Topolya község múzeuma. Az intézmény húsz évvel ezelőtt a szabadkai Városi Múzeum kihelyezett részlegeként jött létre, majd 2014-ben önállósult, az alapítói jogokat Topolya Község és a Magyar Nemzeti Tanács vette át.
A múzeumban régészeti, helytörténeti, irodalmi és képzőművészeti állandó kiállítás látható. A tárlatnézők betekintést nyerhetnek többek között a környék ős-, szarmata, - avar és középkori régészeti lelőhelyeinek anyagába, dr. Hadzsy János orvos, Tóth Ferenc író hagyatékába, vagy Harkai Imre építész könyvtárába. Az emeleti termekben jelenleg Csernik Attila, topolyai képzőművész retrospektív kiállítása található jelenleg.
A múzeumban nagy hangsúlyt fektetnek a gyermekekkel, fiatalokkal való foglalkozásra is. Az interaktív tárlatvezetéseken kívül kézműves foglalkozásokat, műhelymunkákat is szerveznek számukra.
Az interaktív, fiatalos, lendületes programok által a múlt értékei tovább élnek a közösségben. Már a legkisebbeknek is szerveznek foglalkozásokat, hiszen a múzeum ad helyet a Ringatónak, amely a családokat szólítja meg a zene nyelvén, mondókákkal, ölbéli játékokkal.

20 éves a Topolyai Múzeum

A Topolyai Múzeumban régészeti,
helytörténeti, képzőművészeti kiállításokat is
meg lehet tekinteni.
A Topolyai Múzeumban nagyon sok
érdekes programot szerveznek
kicsiknek és nagyoknak egyaránt.
A Topolyai Múzeum a város központjában
helyezkedik el.
A múzeumban külön figyelnek arra,
hogy a gyerekek és fiatalok
számára is szervezzenek különböző foglalkozásokat.
ár a legkisebbeknek is tartanak
Ringató foglalkozást a Topolyai Múzeumban.
A Ringató elnevezésű foglalkozás
a családokat várja.
A Ringató foglalkozásokon
zenés, mondókás játékokkal
foglalkoznak a kisgyerekekkel.


Vadgesztenyét, japán díszcseresznyét, oszlopos gyertyánt ültettek

Különleges fákkal gazdagodott Szabadka. A Zöld Szerbia projekt részeként egyebek között vadgesztenye és japán díszcseresznye is került a Harcosok Sorakozója Lakótelep egyik zöldövezetébe.

A program célja a környezetvédelem és az erdősítés fontosságának tudatosítása.
Újabb faültetési akciónak lehettünk tanúi Szabadkán. Ma a Harcosok Sorakozója Lakótelep parkjának fásítására került sor. Hússzínű vadgesztenye, japán díszcseresznye és oszlopos gyertyán facsemeték fogják ezentúl gazdagítani a park területét.
Szabadka a kilencedik város Szerbiában, amely csatlakozott a két éve futó programhoz. A kampány egyik partnere a Vajdaság Erdői Közvállalat.
Kókai Roland, igazgató, Vajdaság Erdői Közvállalat: „Az idős, klimaxban lévő erdő nem köti le a szén-dioxidot, nem termel oxigént. A helyére új, friss erdőt ültetünk, és a friss új erdő pedig oxigént termel, és leköti a szén-dioxidot, így a gazdaság és a környezetvédelem nem zárja ki, hanem kiegészíti egymást.”
Több itteni nagykövetség is támogatja a Zöld Szerbia projektet. A szabadkai akcióhoz a belgrádi osztrák nagykövetség járult hozzá.
Stevan Bakić, polgármester, Szabadka: „Ezúton is szeretnék köszönetet mondani a nagykövetnek és az akció minden résztvevőjének és partnerének. Egyre több ilyen akciót szeretnék látni, mert ezekkel az akciókkal, projektekkel hívjuk fel polgáraink figyelmét a környezetvédelemre.”
Nem ez volt az első fásítási akció az észak-bácskai városban. Az elmúlt hetekben például a Palicsi út és a Belgrádi út mentén ültettek szélvédő sávot az ITSzabadka2030 projekt részeként.

Újabb faültetési akciót szerveztek Szabadkán

Tegnap délután újabb faültetési akciót szerveztek a szabadkai Harcosok Sorakozója Lakótelepen.

Tegnap december 7-e, kedd volt.
Különleges fákat ültettek tegnap
a szabadkai Harcosok Sorakozója Lakótelep parkjába.
Vadgesztenyét, japáncseresznyét
és oszlopos gyertyán facsemetéket is ültettek tegnap.
A faültetési akció célja a környezetvédelem és az erdősítés.
A faültetési akción Szabadka polgármestere,
Stevan Bakić is részt vett.
A polgármester szerint is nagyon fontos fákat ültetni.
A fákkal lesz tisztább és szebb a környezetünk.
Szabadkán nem ez volt az első faültetési akció.
Az elmúlt hetekben például
a Palicsi út és a Belgrádi út mellett ültettek nagyon sok fát.


Megkezdődött a falunapi programsorozat Csantavéren

A Hunyadi János Általános Iskola és a Kobzart civil szervezet szervezésében az iskola diákjai és a helyi művészek mutatták be tehetségüket a csantavéri színházban.

A Sokszínű népművészet című előadással kezdődött a falunapi programsorozat Csantavéren. A diákok és a helyi művészek egyebek mellett szavalatokkal, dalokkal, néptánccal, de angol nyelvű színdarabbal szórakoztatták a közönséget.
Az esemény egy korábban meghirdetett fotópályázat eredményhirdetésével kezdődött. Erre a diákok saját fotóikkal jelentkezhettek. Ezután pedig színre léptek a diákok, akiktől különböző szavalatokat és zenés előadásokat hallhatott a közönség. Tóth Bagi Kristóf, tanuló, Hunyadi János Általános Iskola, Csantavér: „Én a Bódás János Valahol ki van jelölve című versét fogom elszavalni. Ezt a verset szavaltam már el az ÁMV-n is, ahol sajnos nem sikerült helyezettnek lennem, azonban nagyon közel áll hozzám ez a vers, ezért itt is el fogom szavalni.”
Az előadások során a helyi színjátszó és néptánc csoport is fellépett, majd az iskola kórusa megzenésített verseket adott elő. Kopunovity Edina, tanuló, Hunyadi János Általános Iskola, Csantavér: „Én kórusban fogok énekelni, a felső kórusban és remélem, hogy jól fog sikerülni.  árom verset fogunk előadni, melyek majdnem ugyanúgy kezdődnek.”
A csantavéri falunapot minden évben Páduai Szent Antal napja alkalmából rendezik meg, amikor színes programsorozattal ünnepel a falu. Ennek keretében már negyedik alkalommal rendezték meg a Sokszínű népművészet című ünnepi előadást is. Szedlár Barna Rózsa, tanár, Hunyadi János Általános Iskola, Csantavér: „Az iskolának egy nagyon szép rendezvénye ez, ahol bemutatkoznak azok a tehetséges gyerekek és tehetséges művészek, akik valamiben bizonyítottak. Szavalók, színjátszók, táncosok, nagyon-nagyon sok gyerek, körülbelül 130 gyerek, aki részt vesz ebben a műsorban.”
Hétvégén, szombaton és vasárnap tovább folytatódik a falunapi rendezvénysorozat, amikor az érdeklődök gyalogtúrán, sporteseményeken, főzőversenyen, gyerekfoglalkozásokon és más szórakoztató programokon vehetnek részt.

Tegnap megkezdődött a falunapi programsorozat Csantavéren.

Tegnap június 16-a, csütörtök volt.
Tegnap a Hunyadi János Általános Iskola
és a Kobzart szervezet szervezésében
az iskola diákjai és a helyi művészek léptek fel
a csantavéri színházban.
A Sokszínű népművészet című előadással
kezdődött meg a falunapi programsorozat Csantavéren.
A diákok és a helyi művészek
szavalatokkal, dalokkal, néptánccal
és angol nyelvű színdarabbal
szórakoztatták a csantavéri közönséget.
A tegnapi előadásokban több mint
100 csantavéri diák lépett fel.
A csantavéri falunapot minden évben
a Páduai Szent Antal napja alkalmából
szervezik meg.
A falunap alkalmából minden évben
sok érdekes és szép programmal ünnepel a falu.
Hétvégén folytatódik a falunapi ünnepség.
Hétvége szombat és vasárnap.
Hétvégén az érdeklődők gyalogtúrán,
sporteseményeken, főzőversenyen,
gyerekfoglalkozásokon és más
szórakoztató programokon vehetnek részt.
Szombat június 18-a, holnap lesz.
Vasárnap június 19-e, holnapután lesz.


Új napközi szolgáltatás Kispiacon és Oromon

Az elmúlt időszakban új napközi szolgáltatással bővült a magyarkanizsai Gyöngyszemeink Iskoláskor Előtti Intézmény kispiaci és oromi kirendeltsége. Az új szolgáltatást eddig több mint 30 gyerek vette igénybe, november másodikai indulása óta.

A napközibe a három évesnél idősebb gyerekek jelentkezhettek. Reggelit, uzsonnát és ebédet is biztosítanak nekik. Kispiacon 3, míg Oromon 2 óvónő foglalkozik a napközisekkel.
Veselinov Ibolya, igazgató, Gyöngyszemeink Iskoláskor Előtti Intézmény, Magyarkanizsa: „Az egész napos tartózkodásuk 4300 dinár, a félnapos tartózkodás 1650 dinár. Itt, Kispiacon a helyi közösség ígéretet tett a szülőknek, hogy akik eddig a fél napos tartózkodást fizették, most a különbséget a helyi közösség fogja finanszírozni, illetve besegít a munkaviszonyban lévő szülőknek, míg Oromon a 4300 dinárt kell a szülőknek kifizetni.”
Az önkormányzatot a kispiaci és az oromi óvodások szülei keresték fel az igénnyel. Kezdeményezésük támogatásra talált.
Fejsztámer Róbert, polgármester, Magyarkanizsa: „A családorientált önkormányzati programnak ez egy jó plusztartalma, hiszen ebben a járványos időszakban borzasztóan nehéz bármilyen fizikai fejlesztésről és beruházásról beszélni vagy azt megvalósítani, elérni. Viszont mindaz, ami a szülők életét megkönnyíti, leegyszerűsíti és ilyen a napközis óvodai szolgáltatás is, azt az önkormányzat mindenféleképpen támogatja.”
A polgármester hozzátette, hogy a község területén a közeljövőben újabb változások lesznek az iskoláskor előtti intézmények vonatkozásában, hiszen felújítás alatt áll az egyik magyarkanizsai, illetve a martonosi óvoda épülete is.

Új napközi Kispiacon és Oromon

Új napközi szolgáltatás indult Kispiacon és Oromon.

Kispiac és Orom is
2 falu Vajaságban.
Ez a 2 falu Magyarkanizsa
községhez tartozik.
A magyarkanizsai
Gyöngyszemeink Iskoláskor
Előtti Intézményhez tartozik
a kispiaci és az oromi
napközi is.
A 2 új napközi
november 2-a óta
működik Kispiacon
és Oromon.
A 2 új napközibe
összesen 30 gyerek jár.
Ebbe a 2 napközibe
3 évesnél idősebb
gyerekek jelentkezhetnek.
A 2 új napköziben
a gyerekek reggelit,
uzsonnát és ebédet is
kapnak.
Kispiacon 3 óvónő,
Oromon pedig 2 óvónő
foglalkozik a gyerekekkel.
Az új napközikért
4300 dinárt kell fizetni,
ha a gyerek
egész nap ott van.
Ha a gyerek fél napot
van az új napköziben,
akkor 1650 dinárt
kell fizetni.
A kispiaci és
az oromi szülők
nagyon örülnek,
hogy megnyílt
a 2 új napközi.


Gasztrofesztivál és húsvéti vásár Szabadkán

Elkezdődött a Meet & Eat gasztrofesztivál Szabadkán, amelyen a finom falatok mellett húsvéti dekorációk közül is válogathatnak az érdeklődők. A szervezők az Alföld és a Nojcsek Hagyományőrző és Művészeti Egyesületek.
A gasztrofesztiválra többen érkeztek olyan húskészítményekkel, amelyek az ünnepi időszakban aktuálisak. Faragó Csaba, árus: „Most a húsvéti időszakban aktuálisakat próbáljuk kínálni az embereknek. A lángolt kolbászt, füstölt húsokat, füstölt sonkát, csülköt. Ezen kívül megtalálható még nálunk a mangalicából és lóból készül termékek is.”
Torjai Zita a népi ékszerkészítés mellett tojásírással is foglalkozik. Amellett, hogy árul a fesztiválon, közben is díszíti a húsvéti tojásokat. „Vannak hímes tojásaim, vannak olajjal készítettek és vannak csak simán díszítettek.”
Az eseményt Srđan Samardžić a szabadkai Városi Tanács gazdasággal megbízott tagja nyitotta meg. „Ez a rendezvény ebben az időszakban megszépíti ezt a gyönyörű teret Szabadkán. Kívánom mindenkinek, hogy érezze jól magát, találkozzanak minél többen és élvezzék ezt a gasztronómiai kínálatot.”
A Meet & Eat gasztrofesztivál és húsvéti vásár április 7-ig várja az érdeklődőket. Habár a mostani hétvégén a szeszélyes időjárás miatt még kevesebben voltak, de jövő péntekig még aki szeretne, ellátogathat a rendezvényre.

Tegnap elkezdődött a Meet & Eat elnevezésű gasztrofesztivál Szabadkán.

Tegnap április 2-a, vasárnap volt.
A fesztiválon a finom ételek mellett
húsvéti díszek közül is válogathatnak az érdeklődők.
A fesztiválon finom húsvéti ételek közül
vásárolhatnak a látogatók, mint például
a lángolt kolbász, füstölt húsok, füstölt sonka,
csülök, a mangalicából és lóból készül termékek.
Szebbnél szebb hímes tojásokat is árulnak
a húsvéti vásárban Szabadka központjában.
A Meet & Eat gasztrofesztivál és húsvéti vásár
április 7-ig várja az érdeklődőket.
Április 7-e péntek lesz.


Új tetőt kap az adai általános iskola baraparti épületének tornaterme

A szerződést a napokban írták alá, a munkálatok várhatóan néhány héten belül megkezdődnek.

Újjáépítik a mennyezetet és tetőszerkezetet az adai Cseh Károly Általános Iskola baraparti épületének tornatermén. A beruházás értéke 22 millió dinár, amelyet a tartományi kormány finanszíroz költségvetési tartalékokból.
Leszakadt mennyezet, kikandikáló gerendák, összetört kosárpalánk - így néz ki most a tornaterem a baraparti iskolában. 2022 augusztusában használhatatlanná vált, ugyanis akkor semmi előjel nélkül leszakadt a mennyezet. Az iskola közel 140 tanulója maradt tornaterem nélkül. Az oktatási intézményben a terem mennyezetének helyreállítása elsődleges, ami magával vonja a tetőszerkezet teljes felújítását is - emelte ki Ferencz József igazgató. „Az alsósok a tantermüket és az udvart használva, amikor erre lehetőségük van, akkor tudnak valami tornaórán részt venni. A felsősöknek viszont egy nagyon komplex órarend készült, ahol összevont órákban a benti épülethez a tornaterembe látogatnak tornaórákra.”
A felújításáról szóló szerződést a napokban írták alá, a munkálatok pedig várhatóan néhány héten belül megkezdődnek. A tervek alapján az alsós diákok az iskolaépületben maradnak, a felsősök viszont új órarenddel a központi épületben folytatják tanulmányaikat. A felújítás várhatóan két, két és fél hónapot vesz majd igénybe. A beruházást a tartományi illetékes titkárság finanszírozza. Tóbiás József, elnök, KKT, Ada: „A költségvetési tartalékból pénzeli a teljes felújítását a tetőszerkezetnek és a mennyezetnek, ez mindegy 22 millió dinárt tesz ki. Azzal, hogy a tartományi kormány teljesen átvette a finanszírozást.”
Tóbiás József arra is kitért, hogy a községi költségvetésben ebben az évben 14 millió dinárt látnak elő a Cseh Károly Általános Iskolához tartozó törökfalui és völgyparti iskola vizesgócainak felújítására, ezek a munkálatok nyáron kezdődnek.

Új tetőt kap az adai iskola tornaterme

Újjáépítik a tetőt az adai Cseh Károly Általános Iskola baraparti épületének tornatermén.

A munkálatok hamarosan megkezdődnek.
Az adai általános iskola baraparti épületének tornaterménél
jelenleg le van szakadva a tető, látszódnak a gerendák
és összetört eszközök is vannak.
2022 augusztusában használhatatlanná vált ez a tornaterem.
Az adai iskola 140 tanulója maradt tornaterem nélkül.
Ferencz József az adai általános iskola igazgatója elmondta,
hogy az alsósok a tantermüket és az udvart használva tornáznak.
A felújítási tervek alapján
az alsós diákok az iskolaépületben maradnak,
a felsősök új órarenddel
a központi épületben folytatják tanulmányaikat.
A felújítás várhatóan 2 vagy 2,5 hónapig tart majd
az adai általános iskola baraparti épületének tornaterménél.


Május 18-a és 23-a között tartják idén az újvidéki Nemzetközi Mezőgazdasági Vásárt. A 91. vásár részleteit Belgrádban ismertették a szervezők.

Idén mintegy 1200 kiállító vesz majd részt az újvidéki Nemzetközi Mezőgazdasági Vásáron.
Boris Nadlukač, vásári tevékenységekért felelős ügyvezető igazgató, Újvidéki Vásár: „A 6 nap alatt bemutatkoznak azok, akik mezőgazdasággal foglalkoznak, illetve azok, akik erre az ágazatra támaszkodnak. A vetőmagoktól kezdve az elektromos traktorokon át a legmodernebb drónokig minden látható lesz a vásáron. Az idei vásárt az különbözteti meg minden korábbi rendezvénytől, hogy partnere az Európai Unió.”
A kiállítók a világ mintegy 40 országából érkeznek. A vásár legfontosabb elemei egyebek mellett a mezőgazdasági gépek és a biotermékek ismertetése lesz, de különböző szakmai, üzleti és tudományos összejövetelekre is sor fog kerülni. Emellett a termékek és szolgáltatások minőségének értékelését is megszervezik.
Plamena Halačeva, az Európai Unió szerbiai küldöttségének nagykövet-helyettese: „Az idei vásár témája a zöld mezőgazdaság, ami úgy gondolom, különösen aktuális téma és hangsúlyozza a fenntartható mezőgazdasági gyakorlatok fontosságát. Az EU elkötelezett amellett, hogy támogassa Szerbiát ezen törekvésében. Mi vagyunk Szerbia legnagyobb kereskedelmi partnerei a mezőgazdasági termékek terén, hiszen a szerbiai élelmiszerexport mintegy fele az EU piacára irányul.”
A vásáron a szerbiai állattenyésztők állatállományával is találkozhatnak majd az érdeklődők.
Dušanka Golubović, mezőgazdasági államtitkár, Szerbia: „Ahogyan ezt említették is, a biotermékek, a földrajzi eredetjelzéssel ellátott termékek, a szerb minőségi címkével ellátott termékek és a kézműves sörök kiállítását is a mezőgazdasági minisztérium támogatja. Ahogyan a korábbi években, úgy most is olyan termékekről van szó, amelyek a minőségi és biztonsági követelmények teljesítése mellett további feltételeknek is megfelelnek. A piacon vonzó termékeknek lettek minősítve azért, mert hitelességet vagy a hagyományt képviselik.”
A belépőjegy a vásárra 800 dinárba kerül majd. Szervezett csoportos látogatás esetén fejenként 600 dinárt kell fizetni a jegyért. A 14 évnél fiatalabbak és a nyugdíjasok árengedménnyel, 400 dinárért tudnak majd belépni. A belépőjegyekkel a látogatók automatikusan nyereményjátékban is részt vesznek, a főnyeremény egy John Deere traktor lesz.

Májusban újvidéki Nemzetközi Mezőgazdasági Vásár

Május 18-tól újvidéki Nemzetközi Mezőgazdasági Vásár lesz.

A mezőgazdasági vásár május 23-ig tart majd Újvidéken.
Idén 91. alkalommal szervezik meg Újvidéken
a Nemzetközi Mezőgazdasági Vásárt.
Idén 1200 kiállító vesz majd részt az újvidéki mezőgazdasági vásáron.
A kiállítók a világ 40 országából érkeznek.
A vásáron bemutatkoznak azok,
akik mezőgazdasággal foglalkoznak.
A vásárban például vetőmagokat, elektromos traktorokat
és a mezőgazdaságban használt
legmodernebb drónokat is bemutatják.
A vásáron a szerbiai állattenyésztők állatállományával is
találkozhatnak majd az érdeklődők.
A belépőjegy a vásárra 800 dinárba kerül majd.
Szervezett csoportos látogatás esetén
fejenként 600 dinárt kell fizetni a jegyért.
A 14 évnél fiatalabbak és a nyugdíjasok 400 dinárért
tudnak majd belépni.
A belépőjegyekkel a látogatók nyereményjátékban is részt vesznek.
A főnyeremény egy John Deere traktor lesz.


Márton-napi szokásokat elevenítettek fel a topolyai Tájházban

Az Élő néphagyomány elnevezésű programsorozat zárónapján arról tanultak a helyi óvodások és általános iskolások, hogy ki volt Márton, és milyen szokások fűződnek a napjához.

Számos hagyomány köthető Márton-napjához. Például az is, hogy aki Márton napján libát eszik, egész évben nem éhezik. A sült liba mellcsontjából ráadásul időjárást is jósoltak: ha a csont barna és rövid, akkor sáros lesz a tél, ha viszont hosszú és fehér, akkor havas - ezekkel is megismerkedtek a gyerekek.
A foglalkozáson kézműveskedtek is.
Nagy Áron:„- Ma kacsákat kivágtak és ragasztgatni kell krepp papírral.
- Megmutatod nekünk a tiédet? Hogy haladsz vele? Hogy készíted el? Mi a titka ennek?
- Az, hogy én máshogy szoktam csinálni.
- Hogyan?
- Úgy, hogy betekerem, gömbökkel csinálom.”
Varga Veronika: „Libát kell csinálni, és krepp papírból rá kell ragasztani.”
A Márton-napi foglalkozás az Élő néphagyomány elnevezésű őszi rendezvénysorozat és egyben az idei tájházas év zárása is. Az őszi rendezvénysorozat keretében tollfosztónapot, Szent Mihály napot, kukoricanapot és mesterségbemutató napot is tartottak. A programsorozat a magyar kormány támogatásával valósult meg.
Sihelnik Ágnes, a Művelődési Ház munkatársa: „Hagyományokat feleleveníteni, illetve átadni a fiataloknak szerintem nagyon fontos, mivel vannak családok, akik még őrzik a hagyományokat, ha másképp nem, akkor szóban, tehát szájhagyományként még tovább tudják adni. Viszont vannak olyan családok, akik nem őrzik, illetve már nem adják tovább. Nálunk itt lehetőség nyílik arra, hogy bizonyos jeles napokhoz kapcsolódó hagyományokat, szokásokat felelevenítsenek, illetve megtanuljanak a gyerekek. A visszatérő látogatóink, visszatérő gyerekek mindig mondják azt, amit már megtanultak az előző évben vagy az előző években, tehát pozitív visszajelzés ez nekünk, hogy megmarad nekik.”
A Márton-nap a zentai Szent Longinus Középkori Hagyományőrző Egyesület bemutató-előadásával ért véget.

Márton-napi szokásokról tanultak a topolyai gyerekek

Tegnap Márton-napi szokásokról tanultak a topolyai óvodások és általános iskolások.

Tegnap november 10-e, péntek volt.
Az Élő néphagyomány elnevezésű programsorozat alkalmából
több napos foglalkozást szerveztek Topolyán.
A program utolsó napján, tegnap tanultak a gyerekek arról,
hogy ki volt Márton, és milyen szokások kapcsolódnak a napjához.
Márton napja ma, november 11-én van.
Márton-napjához nagyon sok hagyomány kapcsolódik.
Ilyen például, hogy aki Márton napján libát eszik,
egész évben nem éhezik.
Régen a sült liba mellcsontjából időjárást is jósoltak az emberek.
Úgy hitték, hogy ha a csont barna és rövid,
akkor sáros lesz a tél.
Ha a csont hosszú és fehér, akkor havas lesz a tél.
Ezekkel a hiedelmekkel is megismerkedtek a gyerekek.
A foglalkozáson kézműveskedtek is a gyerekek.
A foglalkozásokat a topolyai tájházban szervezték meg.
A foglalkozások célja, hogy a gyerekek megismerkedjenek
olyan fontos napokról és szokásokról, amiket régen
a magyar családok többsége megtartott.


Száz férőhely hiányzik a szabadkai bölcsődékből

Annak ellenére kevés a hely, hogy 2015 óta mostanáig 500 fővel növelték a kapacitásokat.

Tízezerrel nő a férőhelyek száma az új iskoláskor előtti intézmények kiépítésének és a jelenlegiek felújításának köszönhetően, ám Vajdaságban ezúttal elenyésző a beruházás. A szabadkai Naša Radost Iskoláskor Előtti Intézmény az önkormányzattal együttműködve próbálja fejleszteni és bővíteni az óvodák, bölcsődék kapacitását, de még így is mintegy 100 férőhely hiányzik.
A szabadkai Kis Torma Klaudia gyermeke most lesz egyéves. Erikre dadus vigyáz, amíg a szülők dolgoznak. Szerették volna bölcsődébe íratni kisfiukat, de nem sikerült nekik. A családnak hatalmas segítség lenne, ha a kisfiú bölcsődébe járhatna. „Bölcsődébe mindenféleképpen muszáj lett volna, a nagyszülők dolgoznak, tehát senki nem tud rá vigyázni, ezért más lehetőségünk nem is volt, csak hát sajnos úgy alakult, hogy nem lehet beíratni, mivel csak a 2019-beli gyerekeket veszik fel, annak ellenére, hogy be lehetett iratkozni.”
A szabadkai Naša Radost Iskoláskor Előtti Intézmény az önkormányzattal együttműködve 2015 óta máig 500 fővel növelte az intézmény kapacitását, vagyis évente százzal - nyilatkozta Veljko Vojnić, a szabadkai Naša Radost Iskoláskor Előtti Intézmény műszaki igazgatója. De ez még mindig kevés. Sokaknak így sem jut hely a bölcsődékben. „Ami a kapacitásokat illeti, pontosan 100 férőhely hiányzik a bölcsődés korosztálynak, és a következő időszakban azt tervezzük, hogy növeljük a kapacitást, így ez a száz gyermek is az óvodai intézménybe járhat.”
Szabadkán és környékén is folyamatosan zajlik az óvodák bővítése, idén a Mandarin és a Sanda Marijanović óvodák kapacitását szeretnék bővíteni.

100 férőhely hiányzik a szabadkai bölcsődékből

2015 óta mostanáig
500-al több férőhellyel
növelték a szabadkai
bölcsődéket, de még így is
100 férőhely hiányzik.
Ez azt jelenti, hogy
sok kisgyermek nem
kerül be az állami
bölcsődébe, mert
már nincs hely.
A szabadkai Kis Torma
Klaudia gyermeke
idén lesz 1 éves.
Idén 2021 van.
A kisfiúra dadus vigyáz,
amikor a szülők dolgoznak.
Dadus az a nő vagy
férfi, aki házhoz megy,
hogy vigyázzon
és játsszon a kisgyerekkel.
A dadusért fizetni kell.
A szülők szerették volna
bölcsődébe íratni
a kisfiút, de már nem volt
hely, ezért nem sikerült.
A családnak nagy
segítség lenne, ha
a kisfiú bölcsődébe
tudna járni.
A következő időszakban
tervben van,
hogy megnöveljék
Szabadkán és környékén
az óvodák férőhelyét,
hogy még több gyermek
tudjon járni bölcsődébe is.


Folytatódik az utcák aszfaltozása Szabadkán

Jelenleg a Vasutas helyi közösség területén levő Kun Ernő utcában és a makkhetesi Lermontov utcában zajlik az útépítés. A lakosok örülnek a rég várt fejlesztéseknek.

Már javában folyik az aszfaltozás a szabadkai Lermontov utcában, amelyben mintegy 80 ház és két cég is található. Lakói, bár kicsit tartanak attól, hogy az utca nagyon forgalmas lesz, örülnek, hogy végre csapadékos időben is könnyebb lesz a közlekedés.
Pero Ziđarev:„- Majdnem, mint fél Palics, úgy nézett ki az egész utca. Úgyhogy ez nagyon szép.
- Tehát, amikor esett az eső nagy sár volt?
- Nagyon nagy sár volt, úgyhogy biciklivel meg gyalog nagyon nehéz volt elmenni. Ez tényleg nagyon jó. Aki csinálta, aki elrendezte, köszönöm.”
Vörös András már több mint húsz éve lakik a Kun Ernő utcában. Mint mondja, nagyon örül, hogy végre sor kerül az utcájuk aszfaltozására, ugyanis ezt már többször is megígérték a lakosoknak.
„Hála Istennek, hogy ide jutottak, hogy megcsinálják az utcánkat, hogy ne legyen gödrös, saras. Na nem volt sár, mert homokos, de víz meg egyebek. Nehezebb volt közlekedni. Reméljük, hogy most szebb lesz meg jobb lesz.”
A Kun Ernő utcában egy hete tartanak a munkálatok. Jelenleg a földmunkákat végzik a Vojput munkásai. Először munkagépekkel kiássák, majd utána úthengerrel tömörítik az alapot – mondja az építkezés vezetője.
Nenad Opačić, építészmérnök, Vojput Kft.: „Utána következik a zúzottkő réteg kialakítása. Ebben az utcában öt lefolyót is be kell építenünk, és a meglévő vízaknákat szintbe kell hozni az út leendő szintjével.”
A szakember elmondta, a tervek szerint a jövő héten megkezdik a 51. hadosztály utca kiszélesítését. Március folyamán többek között a sándori Josip Zelić utca, a kisradanováci Virág utca, a tavankúti Matko Vuković, a hajdújárási Iskola utca és a csantavéri Boris Kidrič utca kapott aszfaltburkolatot.

Folytatódik az utcák aszfaltozása Szabadka területén.

Jelenleg a Vasutas helyi közösség területén levő
Kun Ernő utcában zajlik az útépítés.
Emellett a makkhetesi Lermontov utcában is zajlanak a munkálatok.
A Lermontov utcában 80 ház és 2 vállalat is található.
A lakosok örülnek a fejlesztéseknek.
A lakosok már régóta várták, hogy felújítsák az utakat.
A lakosok elmondása szerint, az útfelújításnak köszönhetően
esős időben is könnyebb lesz a közlekedés.
Tervek szerint a jövő héten megkezdik a szabadkai
51. hadosztály utca kiszélesítését is.
Márciusban a sándori Josip Zelić utca,
a kisradanováci Virág utca,
a tavankúti Matko Vuković utca,
a hajdújárási Iskola utca
és a csantavéri Boris Kidrič utca kapott új aszfaltot.


Városnapot ünnepel Zenta

A községbeli művelődési egyesületek fellépésével, gyerekprogramokkal, kirakodóvásárral folytatódott Zenta város ünnepe péntek délután. A szervezők minden napra színes és tartalmas programokkal készültek.

Péntek délután a zentai Sportcsarnok mellett kézműves foglalkozások, ügyességi játékok várták a legkisebbeket. A gyerekek ki is próbálták magukat a játékokban.
Bata Zsófia: „Nagyon jól éreztem magam, nekem az a forgós játék tetszett a legjobban."
Fekete Emese Hajnal: „Én is nagyon-nagyon jól éreztem magam, itt rengeteget lehet játszani, és mi fel is léptünk."
Hóli Virág: „Mi már itt rengetegszer felléptünk, nagyon szeretem ezt a vásárt is itt, de a legjobb, hogy ők is itt vannak, és bírok velük játszani."
Délután a községbeli hagyományőrző egyesületek, táncklubok mutatkozhattak be. A helyi Ispiláng néptánccsoport is fellépett, bácskai táncokkal készültek.
Lengyel Emma: „Szerintem ez volt az idei egyetlen fellépés, ahol igazán szabadnak éreztem magam, és nagyon jól esett táncolni a színpadon, Zentán."
Az idén hat naposra tervezték a rendezvényt, ahol minden korosztály megtalálhatja a neki tetsző programot, koncertet, elfoglaltságot.
Burány Hajnalka, a Thurzó Lajos Művelődési-Oktatási Központ igazgatója: „Igazából Zenta város napja egy nagyon-nagyon hosszú múltra visszatekintő rendezvénysorozat, azért szervezzük meg minden évben a szeptember 11-ei dátum környékén, mert a Zentai csata akkor zajlott le Zentánál, és ez egy történelmi jelentőségű esemény, és ehhez közelítve szervezzük meg Zenta város napját."
Szombaton 18 órától a 3+2 együttes muzsikál, ezt követően tűzijáték lesz, valamint Pápai Joci is fellép 21 órai kezdettel a zentai Sportcsarnoknál.

Városnapot ünnepel Zenta

Már péntek délután érdekes programok várták az érdeklődőket Zentán.

Péntek szeptember 8-a, tegnap volt.
A programok Zenta város napja alkalmából vannak szervezve.
Péntek délután a zentai Sportcsarnok mellett
kézműves foglalkozások, ügyességi játékok várták a gyerekeket.
Az idén 6 naposra tervezték a rendezvényt.
A rendezvényen minden korosztály megtalálhatja
a neki tetsző programot.
Minden évben szeptember 11-ei dátum környékén van megszervezve
a városnapi ünnepség.
Ez azért van így, mert a Zentai csata
szeptember 11-én zajlott le Zentánál nagyon régen.
Ma délután 6 órától a 3+2 együttes muzsikál.
A koncert után tűzijáték lesz.
Ma este 9 órai kezdettel Pápai Joci is fellép
a zentai Sportcsarnoknál.
Ma szeptember 9-e, szombat van.


Útépítési munkálatok Zentán

A következő hónapokban újabb hét utca kap aszfaltburkolatot tartományi támogatás jóvoltából. A lakosok örülnek a fejlesztésnek.

Szilárd útburkolatot kap Zentán egyebek között a Munkás, a Zöld, a Móricz Zsigmond és a Petar Gorčić utca teljes hossza, valamint a Nemanja utca egy szakasza.
A helyiek örülnek a fejlesztésnek.
Kőrösi István: „Születésem óta itt élek, kisebb-nagyobb megszakításokkal. Kezdetben ez egy földes utca volt, így nagy sár volt az olyan időszakokban, utána jobb lett, amikor a zúzott követ rászórták, az sokat segített, de ez is nagyon porol, főleg nyáron és még ha szélcsend is van, egy száguldó autó elmegy, és olyan, mintha köd lenne, olyan sokáig por van. Ezért örülünk, hogy végre ki lesz aszfaltozva az utca.”
Zita Noémi: „Megkönnyíti a közlekedést majd autóval és kerékpárral is egyaránt. Az esős időben sár volt, száraz időben por, úgyhogy örülni fogunk mindannyian.”
Amint az időjárási feltételek lehetővé teszik, folytatódnak az aszfaltozási munkálatok Zentán. Idén 100 millió dinár áll az önkormányzat rendelkezésére - mondja Czegledi Rudolf, polgármester:
„Tulajdonképpen egy három évvel ezelőtti pályázatról van szó, hiszen akkor egy nagyberuházási projektet pályáztunk meg a Tartományi Nagyberuházási Titkárságnál. Az összértéke a három éves beruházásnak 350 millió dinár volt, és ebből 26 utcának az aszfaltozását szeretnénk megvalósítani. Az elmúlt két évben 19 utcának az aszfaltozása már megtörtént és az idei évben folytatjuk.”
Az önkormányzat célja, hogy a beruházás által javítani tudja a lakosság életkörülményeit, valamint hogy biztonságosabbá tegye a közlekedést az említett utcákban - tette hozzá a polgármester.

Útépítési munkálatok Zentán

A következő hónapokban 7 utca kap aszfaltburkolatot Zentán.

Új útburkolatot kap Zentán a Munkás, a Zöld, a Móricz Zsigmond
és a Petar Gorčić utca teljes hossza.
A Nemanja utca egy része is új aszfaltburkolatot kap.
A zentai lakosok örülnek a fejlesztéseknek.
Az említett utcák vagy földes utak voltak eddig,
vagy kővel voltak leszórva.
A lakosok szerint a fejlesztések
megkönnyítik a közlekedést autóval és kerékpárral is
az említett utcákban.
Zenta községben folyamatosak az útfelújítások.
Az elmúlt 2 évben 19 utcát az aszfaltoztak le.
Zenta városának célja, hogy az útfelújításoknak köszönhetően
biztonságosabb legyen a közlekedés
és elégedettek legyenek a lakosok.


Szakadnak le a vezetékek Szabadkán és környékén

Kidőlt fák, letört ágak, meghibásodott villanyoszlopok, törött autók. Ilyen és ehhez hasonló károkat okozott eddig az ónos eső, a hó, a jég és a fagy Szabadkán és környékén.

A közlekedés egyre nehezebbé vált a délelőtt folyamán, a lakosok az utak megtisztítására kérik az illetékeseket. Leszakadtak a vezetékek, de a faágak is Szabadkán és környékén. A kábelek többségén vastag jégréteg képződött reggelre, ugyanez igaz a fákra és még a padokra is. A vasárnap reggel óta tartó esőzés olyan vastag jégréteget képzett a vezetékeken, hogy azok nem bírták a terhelést.
Információink szerint a Majsai úton, az iskola közelében és Békován is szakadtak le vezetékek, továbbá Szabadkán a Műszaki Szakfőiskola utcájában egy kidőlt villanykaró is lehetetlenné tette a közlekedést.
Az oktatási intézménnyel szemben lévő parkban pedig hatalmas faágak szakadtak le a nap folyamán. Az Újfalu Helyi Közösség területén található Mažuranić utcában kidőlt egy tévékábelt vezető pózna.
A csapadék és fagy a vasúti átkelőket sem kímélte. Szabadkán a Halasi úton befagyott a sorompó, így félig leeresztve kisebb fennakadást okozott a közúti közlekedésben. A forgalmas útszakaszon lévő átkelőn az illetékesek felügyelték, hogy folyamatos és biztonságos legyen az áthaladás.
Palicson is fák dőltek ki a jég súlya alatt. A víztorony közelében egy hatalmas kidőlt fa állta útját az arra sétálóknak. Azonban nem csak ez volt az egyetlen fa, amit megviselt a nagy tömegű jégréteg, több fa is kicsavarodott a környéken.
A Szerbiai Villanygazdaság és más közvállalatok illetékesei a kora reggeli óráktól járták a terepet. Tűzoltókat is bevetettek az utak megtisztítására és a letört nagy faágak eltávolítására.

Az eső és fagy miatt vastag jégréteg maradt a kábeleken.

A vastag jégréteg miatt sorra szakadnak le
a vezetékek Szabadkán és környékén.
Tegnap reggel óta tart az esőzés
Szabadkán és környékén.
Tegnap december 26-a, vasárnap volt.
Tegnap óta olyan vastag jégréteg
alakult ki a kábeleken, hogy azok már nem bírják a terhet.
Információk szerint Szabadkán a Majsai úton,
és Békován is szakadtak le vezetékek.
Szabadkán a Műszaki Szakfőiskola utcájában
1 villanykaró kidőlt.
Ez miatt nem lehet közlekedni az utcában.
Szabadkán és környékén áramkimaradásról
még nem érkezett információ.
Az eső és a fagy miatt az utak is csúszósak lehetnek.
Nagyon óvatosan és figyelmesen kell közlekedni.


Megnyitották a gépjárműforgalom előtt a Makszim Gorkij utcai közúti aluljárót

Fontos azonban kiemelni, hogy a kerékpárúton és a gyalogjárdán még zajlanak a munkálatok, amelyek várhatóan december 22-én fejeződnek be. Az aluljárót egyébként még július 1-én zárták le a Belgrád-Budapest gyorsvasút építési munkálatai miatt.

Ma délután öt órakor megnyílt a gépjárművezetők számára a Makszim Gorkij utcai közúti aluljáró. Amire azonban fontos felhívni a figyelmet, hogy a gyalogosok és a kerékpárosok még ezt az útvonalat nem használhatják, ugyanis a kerékpárút, illetve a gyalogjárda építésének befejezése december 22-én lesz.
Miután azonban megnyitották Szabadka egyik legforgalmasabb csomópontját, a gyalogosok és a kerékpárosok is kíváncsian sétálgattak a még nem leaszfaltozott szakaszon. A gépjárműforgalom pedig azonnal birtokába vette a felújított aluljárót.
Az általunk megkérdezett szabadkaiak elégedettségüknek adtak hangot az infrastrukturális fejlesztéssel kapcsolatban. Elmondták, nagy szükség volt már erre a beruházásra.
„Alig vártuk, hogy nálunk is történjen ilyesmi. Mindenhol építkeznek, szóval itt is kellett, nagy szükség volt már rá. Örülünk neki.”„Szabadkának már nagyon nagyon szüksége volt rá, hogy egy ilyen szép, nagy beruházás történjen a városban. Gyönyörűre sikerült az az aluljáró is, ami ott a Pionir háta mögött van, és ez is. Most jöttem át gyalog. Látom, hogy az emberek már birtokukba vették annak ellenére, hogy csak 22-én nyitják meg hivatalosan.”
Sokan emlékezhetnek arra, hogy az elmúlt években az aluljáró a nagy esőzések idején igazi Velencévé változott, mert a csatornák nem tudták elnyelni a hatalmas mennyiségű vizet. Az illetékesek most azt ígérték, hogy ez a probléma is megoldódott, mivel nagy méretű vízelvezető csöveket és két nagy erejű szivattyútelepet is beépítettek.

Megnyitották a Makszim Gorkij utcai közúti aluljárót

Tegnap délután megnyitották a gépjárműforgalom előtt a Makszim Gorkij utcai közúti aluljárót.

Tegnap december 16-a, szombat volt.
Fontos, hogy a kerékpárúton és a gyalogjárdán
még zajlanak a munkálatok.
Ez miatt a gyalogosok és a kerékpárosok
még ezt az útvonalat nem használhatják.
Várhatóan december 22-én fejeződnek be a munkálatok
a kerékpárúton és a gyalogjárdán.
Az aluljárót még július 1-jén zárták le
a Belgrád-Budapest gyorsvasút építési munkálatai miatt.
A megkérdezett szabadkai lakosok elégedettek
a Szabadka központjában felújított aluljáróval.
A lakosok szerint nagy szükség volt már erre a felújításra is.
Korábbi években nagy gondot okozott az aluljáróban a talajvíz
nagyobb esőzések alkalmával.
Ígéretek szerint az új aluljáróban már nem lesz többé talajvíz.


Kísérletek, kézműveskedés és sport a csantavéri táborban

Nyári tábort tartanak a csantavéri Hunyadi János Általános Iskolában. Az eseményre 60 alsós diák jelentkezett.

A tanításnak ugyan vége, de továbbra is gyerekhangoktól hangos a csantavéri Hunyadi János Általános Iskola. A héten nyári tábor zajlik, amit második alkalommal rendeztek meg. A tanulók jó kedvvel vágtak neki a programsorozatoknak.
Kopunovity Edina: "Nekem nagyon tetszik ez a tábor. Azért jelentkeztem, mert még ebbe a táborba sosem jöttem el és gondoltam, hogy majd jó lesz. Az is lett."
Kopasz Aisa ma egy rózsaszín karláncot készített. Mint mondta, az elmúlt napok programjain is nagyon jól érezte magát és igyekezett mindenből kivenni a részét.
"Volt kémia óránk, ahol robbantottunk egyet, most gyöngyöt fűzünk, volt quillingezés és a spagetti."
A nyári tábor hétfőn kezdődött és péntekig tart. Első nap a tudományoké volt a főszerep. Kémiai, fizikai kísérleteket láthattak és játékos matematikai feladatokat oldhattak meg a gyerekek. Kedden a művészetek világába kalauzolták el a tanulókat, míg szerdán magyarul, szerbül, angolul és németül tartottak foglalkozásokat a tanítónők.

Most kézműves nap volt. Karláncok, kulcstartók, mécsesek, barátságkarkötők és képeslapok készültek. A munkákat a gyerekek haza is vihették.
Petkovics Anita, tanítónő: "A 60 gyerek gyorsan betelt, még több is jöhetett volna, mert nagyon népszerű lett a táborunk. Minden nap négy tanár foglalkozik velük, négy külön tanteremben és folyamatosan egymás között óránként cserélődnek a tanárok, akik foglalkoznak a gyerekekkel."
Az esemény egy sportnappal zárul.

Gyermektábor Csantavéren

Csantavér 1 falu Vajdaságban.
A nyári táborba 60 alsós diák jelentkezett.
Alsós tanuló 1. osztálytól 4. osztályig van.
Tanítás már nincs a csantavéri iskolában,
mégis gyerekhangtól hangos az egész épület.
A nyári tábort idén 2. alkalommal szervezik meg
a Hunyadi János Általános Iskolában.
Idén 2021 van.
A táborban a gyerekek kísérletezhetnek,
kézműveskedhetnek és sportolhatnak is.
A gyerekeknek nagyon tetszenek a játékok, a programok.
A gyerekekkel minden nap 4 tanító foglalkozik,
4 különböző tanteremben.
A csantavéri iskolában megszervezett tábor
hétfőn kezdődött.
A tábor ma fejeződik be.
Ma július 9-e, péntek van.
A tábor ma 1 sportnappal fog zárulni
a csantavéri Hunyadi János Általános Iskolában.


Folytatódik az aquapark építése Palicson

Megteremtődtek az anyagi feltételek az élményfürdő befejezéséhez. Köztársasági forrásból biztosítanak a beruházáshoz kétmillió eurót, amelyet már jóváhagyott a szerb kormány.

Három és fél éve kezdődött a palicsi aquapark építése, az alapkövet illusztris vendégek helyezték el még 2018 decemberében. Akkor határozott ígéretek hangzottak el, milyen forrásokból fogják megvalósítani a beruházást, ennek ellenére ez a negyedik nyár, hogy Palicson nincs csúszdázás és élményfürdőzés.
Pásztor István most az aquapark helyszínén jelentette be, hogy folytatják az építkezést. Másfél év csatározás kellett hozzá, hogy a mulasztásokat helyrehozzák, a projekt pénzügyi konstrukcióját rendbe tegyék, a hiányzó engedélyeket beszerezzék – részletezte a Vajdasági Magyar Szövetség elnöke, aki egyben a Palics Park Kft. közgyűlési elnöke is. Mint fogalmazott, mostanra minden feltétel adott, hogy folytassák és be is fejezzék a megkezdett munkát. „Arra számítunk, hogy az elkövetkező mintegy fél évben, tehát valamikor az év végéig, a jövő év elejéig ez a komplexum ki fog épülni. Ez a mintegy 4,5 hektáros terület gazdagodik azokkal a tartalmakkal, amelyek tervezésre kerültek. Ez azt jelenti, hogy kívül négy medence volna, benn, az épületben, aminek a területe vagy a felülete mintegy 3400 négyzetméter, összesen öt fürdőfelület vagy vízfelület állna rendelkezésre.”
Még legalább annyit kell rákölteni a palicsi aquapark építésére, mint amennyit eddig belefektettek. Először köztársasági forrásból biztosítanak a beruházáshoz kétmillió eurót, erről most kötik meg a szerződést a szerb kormánnyal. Emellett szükség lesz még mintegy négymillió euróra, amit ősszel, a köztársasági költségvetés módosításakor terveznek be, és Szabadka városa is biztosít körülbelül egymillió eurót. Mindez elég lesz ahhoz, hogy befejezzék a palicsi aquaparkot.
Dencs Valéria, igazgató, Palics Park Kft.: „Indulni fogok Belgrádba, és alá fogjuk írni a 230 millió dinár értékű szerződést. A munka egy szerződésmódosítással fog folytatódni, melyet a fő kivitelezővel alá fogunk írni. A szerződésmódosításban szereplő érték nem kívánja maga után a közbeszerzést, ezért nagyon gyorsan fogunk tudni haladni.”
Palics azonban akkor lesz az igazi, ha megoldják a tó problémáját is. Pásztor István arról beszélt, hogy milyen megoldásban gondolkodnak. „A tó vizének a minősége ebben a pillanatban is olyan, hogy fürdésre nem javasolt. Azon dolgozunk, mivel ennek megvannak a technológiai-technikai lehetőségei, hogy a tó vizében olyan medencéket próbáljunk kialakítani, amik lehetővé fogják tenni a tóban való fürdést úgy, hogy a medencében levő víz tisztább legyen, mint a tónak a vize.”
A tóban tehát elzárt területeket, tisztított medencéket alakítanának ki. Ezeket mentesítenék az iszaptól, a vegyi és más anyagoktól, és folyamatosan tisztítanák. Pásztor szerint ezzel a megoldással garantálni tudnák az egészséges fürdőzést a Palicsi-tóban.

Folytatódik az élményfürdő építése Palicson

Három és fél éve kezdődött a palicsi élményfürdő építése.

Az élményfürdőt aquaparknak is lehet hívni.
A palicsi élményfürdő alapkövét
még 2018 decemberében helyezték el.
Ez már a negyedik nyár, hogy Palicson
nincs csúszdázás és élményfürdőzés.
Pásztor István az élményfürdő helyszínén
jelentette be, hogy meg van
a szükséges pénz arra, hogy folytatódjon
a palicsi élményfürdő építése.
Pásztor István a VMSZ, vagyis
a Vajdasági Magyar Szövetség elnöke.
Tervek szerint idén decemberben
vagy jövő év elején befejeződnek a munkálatok
az élményfürdő területén.
Idén 2022 van.
Tervek szerint az élményfürdő területén
a szabadban 4 medence lesz, az épületben pedig
5 medencét lehetne majd használni.
Palics területe akkor lesz az igazi,
ha megoldják a tó problémáját.
A Palicsi-tó jelenleg piszkos és iszapos,
ezért nem ajánlott benne fürdeni.
Pásztor István elmondta, a tervek szerint
a tó vízében olyan medencéket
fognak kialakítani, amik lehetővé teszik
a tóban való fürdést.
A tóban elzárt területeket,
tisztított medencéket alakítanának ki.
A medence vize tisztább lesz, mint a tó vize.
Így lehetne megoldani az egészséges fürdőzést
a Palicsi-tóban.


Visszaáll a hétköznapi menetrend Szabadkán

Hétfőtől a városi, peremvárosi és községközi tömegközlekedésben is visszaáll a hétköznapi menetrend, beleértve a diákbuszokat is - tájékoztat a Subotica-trans Utasszállító Közvállalat.

Ismét járni fog a Szabadka-Újvidék járat: 6 óra 15 perckor indul az észak-bácskai városból, vissza pedig a Duna-parti városból 11:40-kor indul Szabadkára. Mint közleményükben írják, a Szabadka-Szeged járat a továbbiakban sem közlekedik, a járványhelyzet alakulásától függ mikor indítják újra a járatot.

Hétfőtől visszaáll a hétköznapi menetrend Szabadkán.

Hétfő április 19-e, holnap lesz.
A városi, a peremvárosi és
a községi tömegközlekedésben is
visszaáll a hétköznapi menetrend holnaptól.
A diákbuszok is újra a hétköznapi
menetrend szerint közlekednek holnaptól.
Erről a Subotica-trans vállalat tájékoztatta az utasokat.
Április 19-től újra közlekedni fog
a Szabadka-Újvidék autóbusz.
Szabadkáról reggel 6:15-kor indul Újvidékre a busz.
Újvidékről 11:40-kor indul vissza
az autóbusz Szabadkára.
Továbbra sem közlekedik
a Szabadka-Szeged járat.
A koronavírus-járvány alakulásától függ,
hogy mikor indítja újra a Subotica-trans
a buszait Szabadka és Szeged között.
Szeged 1 város Magyarországon.


Teljes útlezárás Szabadka központjában

A Makszim Gorkij utcát érinti a forgalomkorlátozás.

Útlezárások lesznek Szabadkán a Makszim Gorkij utca felújítási munkálatai, illetve aszfaltozása miatt. A lezárásra a Đuro Đaković utcától a Gubecz Máté utcáig kerül sor csütörtökön 16 órától péntek 15 óráig, valamint szombaton 10-től 17 óráig - áll az illetékesek értesítésében.

Teljes útlezárás Szabadka központjában

Csütörtökön teljes útlezárás lesz Szabadka központjában.

Csütörtök december 5-e, holnap lesz.
A Makszim Gorkij utcában lesz az útlezárás.
A Đuro Đaković utcától a Gubecz Máté utcáig
lesz lezárva az út.
Csütörtökön délután 4 órától
péntek délután 3 óráig tartanak az útlezárások.
Szombaton is lesznek útlezárások.
Szombat december 7-e lesz.
Szombaton délelőtt 10 órától
délután 5 óráig lesznek útlezárások.
Útlezáráskor semmilyen jármű
nem közlekedhet az úton.
Jármű például az autó, a motor,
a kamion, a kerékpár.
Útlezáráskor a gyalogosok sem
közlekedhetnek az úton.
Azért lesznek útlezárások,
mert felújítják a Makszim Gorkij utcát.


Jelenleg 11 felhasználója van a szabadkai melegedőnek

A Rádity fivérek utca 83-as szám alatt található ideiglenes hajléktalan szálló november 30-a óta áll nyitva.

A rászorulók a melegedőben lehetnek a hideg időben, továbbá élelmet, tiszta ruhát, tisztálkodási szereket és orvosi ellátást is kapnak.
A Vöröskereszt helyi szervezete idén is 12 ágyat biztosított azoknak, akik nem tudják magukat hol meghúzni a tél folyamán. Ottjártunkkor csupán néhányan tartózkodtak a helyiségben a 11 felhasználó közül. Budai József már hatodik éve veszi igénybe a melegedő szolgáltatásait.
„Akkor jöttem ide, addig kint voltam az erdőben. Amikor hallottam, hogy nyitva van akkor be kellett mennem a Szociális Munkaközpontba a papírokat elintézni, akkor jöttem ide. Azóta itt vagyok. Az év többi részében vagy az erdőben vagyok, ha dolgoztam és tudtam fizetni a lakbért, akkor fizettem, ha nem bírtam akkor megint fel kell találni magad akárhogy. Volt egy olyan időszak, hogy két évig kinn voltam az utcán, egy terasz alatt. Egy telet és egy nyarat. Ez volt.”
A város idén 870 ezer dinárt fordít a melegedőre, azt pedig, hogy ki juthat be, a Szociális Munkaközpont dönti el. Szabadkán a melegedő tavaly óta a Radić fivérek utca 83-as szám alatt található.
Varo Miodrag, a Szabadkai Vöröskereszt szakmunkatársa: „Logisztikai szempontból sokkal könnyebb működni meg dolgozni. El vannak választva a szobák, külön van a férfi, külön van a női szoba, külön van az ebédlő és a konyha. Többet tudunk nyújtani a rászorulóknak mint a Gaj utcai Helyi Közösségben. November 30-tól 20 ember kereste fel a melegedőt. Most pillanatnyilag 12 ággyal rendelkezünk és 11 személy van bent, általában férfiak, idősebb férfiak.”
A szabadkai melegedőben fűtött szobákat, napi három étkezést, tisztálkodási lehetőséget, meleg ruhát és orvosi ellenőrzést biztosítanak a rászorulóknak. A tervek szerint a szabadkai ideiglenes hajléktalanszálló márciusig lesz nyitva.

Jelenleg 11 személy használja a szabadkai melegedőt.

A Rádity fivérek utca 83-as címen található a szabadkai melegedő.
November 30-a óta áll nyitva a rászoruló emberek számára
a szabadkai melegedő.
A szabadkai melegedőben fűtött szobákat,
napi 3 étkezést, tisztálkodási lehetőséget, meleg ruhát
és orvosi ellenőrzést biztosítanak a rászorulóknak.
A melegedőt Vöröskereszt szabadkai szervezete szervezi meg.
Idén 12 ágyat biztosítottak a melegedőben.
a Szociális Munkaközpont dönti el,
hogy kik használhatják a melegedőt.
Van olyan személy is, aki már 6 éve jár a melegedőbe
a hideg téli napokon.
Jelenleg főleg idős férfiak használják a szabadkai melegedőt.
A melegedőben egyébként el vannak választva a szobák,
külön van a férfi, külön van a női szoba,
külön van az ebédlő és a konyha.
A tervek szerint a szabadkai melegedő márciusig lesz nyitva.


Felújították a Ludas és Kispiac közötti út egy szakaszát

A korábban keskeny úttestet kétsávosra bővítették. Az út regionális jelleggel bír, hiszen a magyarkanizsai és az észak-bánáti településeket a legtöbben ezen az úton közelítik meg.

Intenzív a forgalom a Ludas és Kispiac közötti útszakaszon, hiszen ez a legrövidebb út Szabadka és Magyarkanizsa között. Ezért szükség volt a felújításra.
Dr. Pásztor Bálint, elnök, VKT, Szabadka: „Szabadka Város pályázott a tartománynál annak érdekében, hogy ez az út így nézzen ki. 1837 méter van Szabadka Város területén, ez teljes egészében befejeződött. De nem álltunk itt meg, hiszen az útnak valahova vezetnie kell. A Szerbia Útjai Közvállalatnál folytatott lobbi tevékenység következtében 2350 méter kiépítésre került Magyarkanizsa községben.”
A felújításból hátramaradt még 1036 méter. Ha ez elkészül, akkor teljesen befejeződik az útszakasz felújítása.
Fejsztámer Róbert, polgármester, Magyarkanizsa: „Ha minden igaz, akkor a napokban elkezdik a fennmaradt rész leaszfaltozását. Ez azt jelenti, hogy Ludastól Kispiacig meglesz a teljes szakasz. Kispiacon belül pedig van egy utcarész szakasz, ami a településhez tartozik viszont erre az útra terhelődik. Azt majd az önkormányzat igyekszik kiszélesíteni.”
Ha a munkálatok teljes egészében befejeződnek, mind szélességében, mind minőségében egy regionális úton közlekedhetnek majd az utazók - hangzott el.

Felújították a Ludas és Kispiac közötti út egy részét.

Az út felújítására már nagy szükség volt.
Ez az út korábban nagyon keskeny volt.
Most 2 sávos lett ez az út.
A Ludas és Kispiac közötti úton mindig nagy a forgalom.
Ez azért van, mert ez a legrövidebb út
Szabadka és Magyarkanizsa között.
A tervek szerint a következő napokban kezdik
az út további részét is felújítani.
Ez kicsivel több mint 1000 métert jelent.
Ha az út további része is elkészül,
akkor teljesen befejeződik
a Ludas és Kispiac közötti út felújítása.
Az út felújításával minőségesebb
és szélesebb úton tudnak közlekedni a sofőrök.


Felújítják a Völgyes és Tóthfalu közötti útszakasz egy részét

A felújítási munkálatok a két falu között 1832 méter hosszan zajlanak. Az útszakaszt lezárták és kerülő utakra terelik az arra közlekedőket.

Megkezdődtek a felújítási munkálatok a Völgyest és Tóthfalut összekötő úton. A közel 2,5 kilométeres útszakasz már elhasználódott az évek alatt, így már esedékes volt a felújítás. Jelenleg a munkálatok 1,8 kilométer hosszan zajlanak.
Pálfi Ervin, a Komunalac Kommunális Szolgáltató Közvállalat igazgatója: "A meglévő 4 méteres szélességű aszfalt utat kibővítjük 5 méterre és plusz még az útpadkákat megerősítjük további fél méterrel, tehát kapunk egy 6 méteres útszélességet. Az előnye ennek az útszakasznak, hogy biztonságosabb lesz és egy teljes, új aszfalt felületet fog kapni."
A beruházás összértéke 41,9 millió dinár, melyet magyarkanizsai Komunalac Kommunális Szolgáltató Közvállalat finanszíroz a magyarkanizsai önkormányzat és NIS Szerbiai Kőolajipari Vállalat támogatásával.
Fejsztámer Róbert, polgármester: "Természetesen az egész útfelület megújul, tehát magyarán nem lyukakat foltozunk és nem kisebb javításokat végzünk, hanem teljes egészében felújítjuk ezt az útszakaszt, úgy hogy bízom benne, hogy a völgyesiek mellett a tóthfalusiak és az oromiak is örülni fognak ennek az útszakasznak és a szélesítésének, nem is beszélve azokról, akik átkötő útként használják Szabadka és Zenta között ezt az útszakaszt."
A felújítási munkálatok várhatóan november 20-án fejeződnek majd be. A közeljövőben továbbá tervben van, hogy ezen útszakasz másik felét is felújítják majd, ezáltal zökkenőmentes lehet a forgalom Tóthfalu és Völgyes között.

Felújítják a Völgyes és Tóthfalu közötti útszakaszt

Felújítják a Völgyes és Tóthfalu közötti útszakasz 1 részét.

Völgyes és Tóthfalu
2 falu Vajdaságban.
Völgyes és Tóthfalu
Magyarkanizsa
községhez tartozik.
A 2 falu közötti
útszakaszon
1,8 kilométer hosszan
történik az útjavítás.
Ez az útszakasz
le lett zárva.
Jelenleg kerülő utakon
lehet közlekedni.
Ez az útszakasz
már nagyon el volt
használódva.
Fontos volt már
felújítani ezt
az útszakaszt.
Az útfelújítás után
teljesen új aszfaltot kap
ez az útszakasz.
Az útfelújítás után
biztonságosabb lesz
a közlekedés
ezen az útszakaszon.
A tervek szerint
az útjavítás
november 20-án
fejeződik be.
Tervben van,
hogy ennek az útszakasznak
a másik részét is
felújítják Tóthfalu
és Völgyes között.


Segély mintegy 2200 hátrányos helyzetű szabadkainak

Csomagot és pénzsegélyt adnak a szegény sorsú polgároknak.

Só, cukor, liszt, olaj, bab, rizs - egyebek között ezt tartalmazta az a segélycsomag, amit ma a szabadkai Vöröskereszt, az önkormányzat és a helyi szociális központtal karöltve osztott ki mintegy 2200 hátrányos helyzetű polgárnak. Az élelmezési világnap alkalmából Szabadka Város Önkormányzata minden évben segélycsomagokkal segíti a hátrányos helyzetű személyeket. Erre a célra idén mintegy 4 millió dinárt különített el az önkormányzat. Ezenkívül egyszeri pénzsegélyt is osztanak a szegény sorsú polgároknak. Erre mintegy 7,5 millió dinárt választottak ki a város költségvetéséből.
Ilija Đukanović, szociális ügyekkel megbízott tag, Szabadka VT: „Az élelmezési világnapon és a szegénység elleni küzdelem világnapján a segélyünk abban nyilvánul meg, hogy városunk hátrányos helyzetű polgárainak csomagokat osztunk ki. Összesen 2200 élelmiszer- és 320 tisztálkodási szereket tartalmazó csomagot osztunk ki. Az akciót a szabadkai Vöröskereszttel és a Szociális Központtal karöltve szervezi Szabadka Város Önkormányzata.”

Csomagot kapott több mint 2000 hátrányos helyzetű szabadkai

Tegnap csomagot és pénzsegélyt kapott több mint 2000 hátrányos helyzetű szabadkai ember.

Tegnap október 16-a,
péntek volt.
Hátrányos helyzetű
ember az, akinek
nagyon kevés pénze van
ételt és italt venni magának.
A csomagosztást
a szabadkai Vöröskereszt,
Szabadka város és
a szabadkai szociális
központ szervezte meg.
A csomagban só,
cukor, liszt, olaj,
bab és rizs is volt.
A csomagban
tisztálkodási szerek is
voltak.
Tisztálkodási szer
például a szappan,
a fogkrém, a fogkefe.
A csomagosztás
és a pénzsegély osztása
azért volt,
mert tegnap volt
a szegénység elleni
küzdelem világnapja.